text:
Sala e Toro Volekati Keda Kina o Jiova
“Toro voleka yani vua na Kalou ena qai toro voleka mai vei kemuni.”—JEME. 4:8.
1. Na cava eda dau vinakata vakalevu? O cei e rawa nida veivolekati?
EDA dau vinakata vakalevu meda volekati ira eso tale. E tukuni nida dau “veivolekati na tamata ena gauna eda taleitaka kina vakalevu e dua se gauna eda veikilai vinaka kina.” E dau kena ivakarau meda volekati ira na noda lewe ni vuvale kei ira na itokani era lomani keda, dokai keda ra qai kilai keda. Ia e bibi sara meda bucina e dua na veiwekani voleka kei na Dauveibuli Cecere.—Dauv. 12:1.
2. Na cava e yalataka vei keda o Jiova? Na cava era sega ni vakabauta kina qori e levu?
2 E uqeti keda o Jiova ena nona Vosa meda “toro voleka” yani vua, ke da cakava qori, e yalataka ni na “qai toro voleka mai” vei keda. (Jeme. 4:8) Sa bau veivakauqeti dina qori! Ia e levu era nanuma ni sega ni rawa vua na Kalou me volekati keda, era raica ni sega ni ganiti ira mera torovi koya se sa rui tu yawa me torovi. Ia vakacava eda rawa ni toro volekati Jiova?
3. Na ka dina cava meda kila me baleti Jiova?
3 Meda nanuma tiko: O Jiova e ‘sega ni yawa vei ira yadua’ era vinakata mera kunei koya. Kena ibalebale, eda rawa sara ga ni kilai koya. (Wilika Cakacaka 17:26, 27; Same 145:18.) Dina nida ivalavala ca, e vinakata ga na Kalou meda volekati koya, qai tu vakarau me ciqomi keda meda nona itokani voleka. (Aisea 41:8; 55:6) Na ka e sotava na daunisame e vola kina me baleti Jiova: “Oi kemuni sa daurogoca na masu, ena toro mai vei kemuni na tamata kecega. Sa kalougata na tamata ko ni sa digitaka, ka kauta voleka mai.” (Same 65:2, 4) E dua e cavuti ena iVolatabu ni toro volekata na Kalou o Tui Esa e Juta, e volai tale ga kina na ka e cakava o Jiova. *
VULI MAI NA DUA NA IVAKARAITAKI MAKAWA
4. Na ivakaraitaki cava e kotora o Tui Esa vei ira na lewe i Juta?
4 E guta o Tui Esa na sokalou savasava ena nona cemuri ira na saqamua ni valenisoro kei na nona kauta laivi na qaravi matakau e takalevu tu e Juta. (1 Tui 15:9-13) Ni tu vua na dodonu me vosa, e uqeti ira kina na nona tamata mera ‘vaqarai Jiova na Kalou ni nodra qase, mera muria na Lawa kei na ivakaro.’ Ena imatai ni tini na yabaki ni nona veiliutaki o Esa, e vakilai na vakacegu baleta ni vakalougatataka o Jiova. E tukuni cei o Esa ni vakavuna na vakacegu ya? E tukuna vei ira na lewe i Juta: ‘E se noda tiko ga na vanua, baleta nida qarai Jiova na noda Kalou. Eda sa vaqaqara, e vakacegui keda tale ga ena veiyasana.’ (2 Vei. 14:1-7) Raica mada na ka e qai yaco tarava.
5. Na ituvaki cava e vakatovolei kina nona nuitaki Jiova o Esa, na cava e qai yaco kina?
5 Biuti iko mada ena kena ituvaki o Esa. E lai vala yani e Juta e dua na turaga ni Iciopea o Sira, era le dua na milioni na tagane era lewena na nona mataivalu qai 300 na nona qiqinivalu. (2 Vei. 14:8-10) Na cava o na cakava ni o raica e dua na mataivalu levu ni sa tabili tiko yani ena nomu vanua? Ia era le 580,000 ga na nomu sotia! Ni o raica na kedra lewe levu, vakacava o na lomatarotarotaka se cava e vakalaiva kina na Kalou me yaco qori? Vakacava o na nuitaka ga nomu vuku mo walia kina na ituvaki leqataki qori? Na ka e cakava o Esa e laurai kina na nona volekati Jiova kei na nona nuitaki koya. E kerea vagumatua vua na Kalou: “Mo ni vukei keimami, kemuni Jiova na neimami Kalou; ni keimami sa vakararavi vei kemuni, ka sa mai vala e na yacamuni ga kei ira na lewe vuqa oqo. I Jiova, ko ni sa neimami Kalou; me kakua ni gumatua na tamata vei kemuni.” E sauma vakacava na Kalou na kerekere i Esa? E “mokuti ira na kai Iciopea ko Jiova.” A sega ni bau bula e dua na meca ena vala qori!—2 Vei. 14:11-13.
6. Na cava e cakava o Esa e bibi meda vakatotomuria?
6 Na cava e rawa kina vei Esa me nuitaka vakatabakidua na veidusimaki kei na veitaqomaki i Jiova? E tukuna na iVolatabu ni “sa caka dodonu ko Esa e na mata i Jiova,” e ‘taucoko tale ga na lomana vua na Kalou.’ (1 Tui 15:11, 14) E dodonu tale ga meda qaravi Jiova ena lomada taucoko. E bibi dina meda cakava qori ke da vinakata meda veiwekani voleka kei koya ena gauna qo kei na gauna se bera mai. Eda kalougata dina ni vakaliuliu sara ga o Jiova me cakava na ka meda torovi koya kina qai vukei keda meda volekati koya tiko ga! Dikeva mada e rua na ka e cakava na Kalou meda toro volekati koya kina.
VAKARAUTAKA O JIOVA NA IVOLI MEDA TORO VOLEKATI KOYA
7. (a) Na cava e sa cakava o Jiova meda torovi koya kina? (b) Na ka uasivi duadua cava e cakava na Kalou meda torovi koya kina?
7 E lomani keda o Jiova ena nona bulia na vuravura totoka qo meda tiko kina. E se vakaraitaka tiko ga na nona lomani keda ena nona vakarautaka na isolisoli totoka vakayago me rawa nida bula tiko kina. (Caka. 17:28; Vkta. 4:11) Na kena e bibi sara oya ni vakarautaka vei keda o Jiova na kakana vakayalo. (Luke 12:42) E yalataka tale ga ni na rogoci keda nida masu vua. (1 Joni 5:14) Ia na ka uasivi duadua e cakava o Jiova meda torovi koya kina, oya na ivoli e vakarautaka ena vuku ni nona loloma. (Wilika 1 Joni 4:9, 10, 19.) E talai “Luvena duabau ga” e vuravura me rawa nida sereki mai na ivalavala ca kei na mate.—Joni 3:16.
8, 9. Na cava na itavi i Jisu ena vakayacori ni inaki i Jiova?
8 E raica tale ga o Jiova me yaga na ivoli vei ira era bula ni bera na gauna i Karisito. O Jiova a parofisaitaka ni na dua na noda iVakabula na kawatamata ena gauna se bera mai. Ena nona rai na Kalou, sa saumi oti na ivoli me tekivu mai na gauna a tauca kina na parofisai qori, ni kila ni na sega ni guce nona inaki. (Vkte. 3:15) Ni oti e vica na senitiuri, na yapositolo o Paula e qai vakavinavinakataki Jiova ena vuku ni ‘veisereki ni ivoli i Karisito Jisu.’ E tomana o Paula: ‘E vosota na ivalavala ca na Kalou ena gauna sa oti ni se veivosoti tiko.’ (Roma 3:21-26) Dua dina na itavi bibi e soli vei Jisu meda torova kina na Kalou!
9 Ena vuku duadua ga i Jisu e rawa kina vei ira na yalomalumalumu mera kilai Jiova, mera veiwekani voleka tale ga kei koya. E tokona vakacava na iVolatabu na ka dina qori? E vola o Paula: “E vakaraitaka na Kalou na nona lomani keda ni mai mate na Karisito ena vukuda nida se ivalavala ca tu.” (Roma 5:6-8) A sega ga ni dodonu me vakarautaki vei keda na isoro ni veivoli i Jisu, ia e caka qori baleta nida lomani vakalevu. E tukuna o Jisu: “Ena sega ni lako mai vei au e dua ke sega ni vagolei koya mai o Tamaqu e talai au mai.” Ena dua tale na ituvaki e tukuna kina o koya: “Ena vukuqu ga ena qai torovi Tamaqu rawa kina e dua.” (Joni 6:44; 14:6) Ia e rawa vakacava vei Jiova me vagolei keda vua ena vuku i Jisu, me vukei keda tale ga meda tiko ga ena nona loloma da qai nuitaka na bula tawamudu? Qori nona vakayagataka na yalona tabu. (Wilika Juta 20, 21.) Meda raica mada e dua tale na ka e cakava o Jiova meda torovi koya kina.
VAKARAUTAKA O JIOVA NA IVOLATABU MEDA TOROVI KOYA KINA
10. E vukei keda vakacava na iVolatabu meda toro voleka kina vua na Kalou?
10 Sa vakayagataki tiko mai ena ulutaga qo e 14 na ivola ena iVolatabu. Ke sega na iVolatabu, eda na kila vakacava ni rawa nida toro volekati koya na Dauveibuli? Eda na kila tale ga vakacava na ivoli kei na noda torovi Jiova ena vuku i Jisu? E vakayagataka na yalona tabu o Jiova me volai kina nona Vosa, meda kila kina na nona itovo talei kei na nona inaki lagilagi. Kena ivakaraitaki, ena Lako Yani 34:6, 7, e vakamacalataki koya kina o Jiova vei Mosese me ‘Kalou yalololoma qai daulomasoli, e berabera ni cudru, e vuabale na nona loloma dei kei na nona dina, e dei tiko ga nona loloma vei ira na vica vata na udolu, e vosota na cala kei na talaidredre kei na ivalavala ca.’ O cei ena sega ni taleitaka me torova e dua va ya? E kila o Jiova na levu ga ni noda vulici koya ena iVolatabu, na levu tale ga ni noda vakabauta ni bula dina tiko da qai volekati koya.
11. Na cava meda saga kina meda vulica na itovo ni Kalou kei na veika e dau divi kina? (Raica na imatai ni iyaloyalo.)
11 E vakamacalataki ena ikau ni ivola na Toro Voleka Vei Jiova na sala eda rawa ni veiwekani voleka kina kei na Kalou: “Na veitokani kece ga e yavutaki ena veikilai vinaka, na kilai ni nona itovo o koya kadua, kei na veika e dau divi kina. O koya gona, e rawa nida vulica mai na iVolatabu na itovo e so ni Kalou, kei na kena idivi.” Eda vakavinavinakataka gona ni volai na Vosa i Jiova ena sala eda rawa ni kila na tamata!
12. Na cava e vakayagataki keda kina na tamata o Jiova meda vola na iVolatabu?
12 A rawa ni vakayagataki ira na agilosi o Jiova mera vola na iVolatabu nira dau kauaitaki keda na kawatamata kei na ka eda dau cakava. (1 Pita 1:12) E rawa gona nira vola na itukutuku ni Kalou vei keda na kawatamata. Ia vakacava ena tautauvata na nodra rai kei na noda rai? Vakacava era na kila na ka eda gadreva, noda malumalumu kei na ka eda dau vinakata? Sega, e kila o Jiova nira lekata qori. Nona vakayagataki keda na tamata meda vola na iVolatabu, e vakarautaka kina o Jiova na nona Vosa me baleti keda sara ga. Eda rawa ni kila na nodra nanuma kei na lomadra na dau vola iVolatabu kei na so tale era cavuti ena iVolatabu. Eda rawa ni kila na nodra rarawa, nodra sega ni nuidei, na ka era rerevaka, nodra malumalumu, na ka era marautaka kei na ka era rawata. Me vakataki koya ga na parofita o Ilaija, o ira na dau vola iVolatabu era “vakataki keda” ga.—Jeme. 5:17.
13. E tarai iko vakacava na masu i Jona?
13 Vakasamataka mada na italanoa i Jona. De dua ena sega ni vakamacalataka vakavinaka e dua na agilosi na ka e vakila na parofita o Jona ena gauna a biuta kina na nona ilesilesi vakalou. A yaga vakalevu nona vakayagataki Jona na Kalou me vola sara ga na ka e sotava, okati kina na nona masu tiko vagumatua vei Jiova mai na boto ni wasawasa! E tukuna o Jona: “Ni sa luvu e lomaqu na yaloqu, au a qai nanumi Jiova.”—Jona 1:3, 10; 2:1-9.
14. Na cava o rawa kina ni kila na ka e vola o Aisea me baleti koya?
14 Vakasamataka tale ga na nona uqeti vakalou o Aisea me vola na ka me baleti koya. Ni raivotutaka oti na lagilagi ni Kalou, e tukuna sara ga na parofita me baleta na nona valavala ca: ‘Isa o yau! Au sa vaka ga na mate; niu tamata tebenigusu dukadukali, au sa tiko maliwai ira tale ga na tamata tebenigusu dukadukali, ni sa raica na Tui o Jiova ni lewe vuqa na mataqu!’ (Aisea 6:5) Na agilosi cava e rawa ni tukuna tu ya? E rawa ni cakava ga qori o Aisea, da qai rawa ni kila na ivakarau ni lomana.
15, 16. (a) Na cava e rawarawa kina meda dau kila na nona ivakarau ni yalo e dua? Tukuna na kena ivakaraitaki. (b) Na cava ena vukei keda meda toro volekati Jiova?
15 Vakacava e rawa vua e dua na agilosi me tukuna ni ‘tawayaga’ me vaka e cavuta o Jekope, se me tamata “ivalavala ca” me vaka e cavuta o Pita? (Vkte. 32:10; Luke 5:8) Vakacava era na “rere” me vakataki ratou na tisaipeli i Jisu, se na vinakati vei ira na agilosi yalododonu mera “doudou” nira vunautaka na itukutuku vinaka me vakataki Paula kei na so tale era tusaqati? (Joni 6:19; 1 Ces. 2:2) Sega, era uasivi na agilosi, era kaukaua cake tale ga vei keda. Ia ni dua na tamata ivalavala ca e vakaraitaka na ivakarau ni yalo va ya, ena totolo noda kila baleta nida tamata ga. Nida wilika na Vosa ni Kalou, eda na “marau vata kei ira era marau, tagi vata kei ira era tagi.”—Roma 12:15.
16 Ke da vakasamataka vakabibi na ka e dau cakava o Jiova vei ira na nona dauveiqaravi makawa, eda na vulica kina e levu na ka totoka me baleti koya, ni dau yalovosovoso qai yalololoma me toro volekati ira era sega ni uasivi. Eda na rawa ni kilai Jiova kina vakavinaka qai lomani koya vakalevu. Qori eda na rawa ni torovi koya kina vakavoleka.—Wilika Same 25:14.
SAGA ME DEI NOMU VEIWEKANI KEI NA KALOU
17. (a) Na ivakasala vinaka cava a tauca o Asaraia vei Esa? (b) E sega ni muria vakacava o Esa na ivakasala i Asaraia, na cava e qai yaco kina?
17 Ni sa vakadruka o Tui Esa na mataivalu ni Iciopea, na parofita o Asaraia sa qai vakasalataki koya kei ira na nona tamata ena nona kaya: “Sa na tiko kei kemuni ko Jiova, kevaka kemuni sa tiko kei koya; ia kevaka kemuni sa vakasaqarai koya, ena kune vei kemuni ko koya; ia kevaka kemuni sa biuti koya, ena biuti kemuni ko koya.” (2 Vei. 15:1, 2) Ia e muri, a qai sega ni muria na ivakasala vinaka qori o Esa. Ni veivakarerei na matanitu ena vualiku kei Isireli, a qara o Esa na nodra veivuke na kai Siria. A sega ni qara tale nona veivuke o Jiova, ia a lai tovata kei ira na lotu butobuto. Sa rauta me tukuni kina vei Esa: “O ni sai valavala vakalialia e na ka oqo: ia e na gauna emuri ena ia vei kemuni nai valu.” E vakilai vakalevu na ivalu ena vo ni yabaki e veiliutaki kina o Esa. (2 Vei. 16:1-9) Na cava eda vulica kina?
18, 19. (a) Na cava meda cakava ke da yawaka vakalailai na Kalou? (b) Eda rawa ni toro voleka vakacava vei Jiova?
18 Meda kua vakadua ni yawaki Jiova. Ke da yawaka vakalailai na Kalou, e dodonu meda muria na ka e volai ena Osea 12:6, e tukuni kina: “Mo lesu mai kina vua na nomu Kalou mo vakabauta nai valavala loloma kei na ka dodonu, ka [“nuitaki,” NW] koya tikoga na nomu Kalou.” Meda toro volekati Jiova tiko mada ga vakavoleka ena noda dau vakasamataka vakatitobu na ivoli kei na noda vulica vagumatua na nona Vosa, na iVolatabu.—Wilika Vakarua 13:4.
19 E vola na daunisame, “e yaga vei au me’u toro vua na Kalou.” (Same 73:28) Meda tomana tiko mada ga na noda dau vulica na veika vovou me baleti Jiova. Nida cakava qori eda na lomani koya vakalevu. Me torovi keda vakavoleka mada ga o Jiova ena gauna qo qai tawamudu!
^ para. 3 Raica na italanoa i Esa ena itabataba ni Vale ni Vakatawa ni 15 Okosita, 2012 e kena ulutaga “E Tiko na iCovi ni Nomu Cakacaka.”


c: text/html

text:
Vakamatei o Jesepeli, era kania na yagona na koli (30-37)
9 E kaciva e dua na luve ni parofita o Ilaisa na parofita, e kaya vua: “Mo vesuka e tolomu na nomu isulu, mo vakatotolo mo taura na tavaya waiwai qo mo lako i Remoci-kiliati.+2 Ni o yaco i kea, mo vaqarai Jeu+ na luvei Josafati na luvei Nimesai, mo curu yani mo kacivi koya mai vei ira na tacina, mo kauti koya ina rumu sara e loma.3 Mo taura na tavaya waiwai mo livia e uluna, mo kaya, ‘Qo na ka e tukuna o Jiova: “Au sa lumuti iko mo tui Isireli.”’+ Mo qai dolava na katuba mo dro, kua tale ni wawa.”4 E lako sara i Remoci-kiliati na dauveiqaravi ni parofita.5 Ni curu yani, era dabe tu e kea na iliuliu ni mataivalu. E kaya o koya: “E dua na ka au via tukuna vei kemuni na iliuliu.” E taroga o Jeu: “O cei vei keimami?” E kaya o koya: “O kemuni na iliuliu.”6 E tucake mai o Jeu me curu i lomanivale, e livia na dauveiqaravi na waiwai e uluna, e kaya vua, “Qo na ka e tukuna o Jiova na Kalou ni Isireli: ‘Au sa lumuti iko mo nodra tui na tamata i Jiova, mo nodra tui na Isireli.+7 Mo mokuta na vuvale i Eapi na nomu turaga, au na sauma na nodra dra na noqu dauveiqaravi na parofita kei ira kece na dauveiqaravi i Jiova era mate ena liga i Jesepeli.+8 Ena mate na vuvale taucoko i Eapi, au na muduka vei Eapi na tagane* kece, wili kina o ira na vakaloloma kei ira na malumalumu e Isireli.+9 Au na cakava na vuvale i Eapi me tautauvata kei na vuvale i Jerepoami+ na luvei Nipati, me tautauvata kei na vuvale i Pasa+ na luvei Eaija.10 Ena kani Jesepeli na koli ena tikiniqele e Jesirieli,+ ena sega ni dua me buluti koya.’” E dolava sara o koya na katuba qai dro yani.+11 Ni lesu o Jeu vei ira na dauveiqaravi ni nona turaga, era tarogi koya: “E dua na leqa? Na cava e lako mai kina vei iko na tamata lialia qo?” E kaya vei ira: “Oni kila vinaka na turaga oya kei na ka e dau tukuna.”12 Ia era kaya vua: “E sega ni dina qori! Yalovinaka mo tukuna mai.” E qai kaya: “Qo na ka e tukuna vei au, e tomana, ‘Qo na ka e tukuna o Jiova: “Au sa lumuti iko mo tui Isireli.”’”+13 Era taura mai vakatotolo na nodra isulu ra qai biuta ena ikabakaba+ me butuka, era uvuca na davui,* era kaya: “Sa tui o Jeu!”+14 E qai bukiveretaki Jorami o Jeu+ na luvei Josafati na luvei Nimesai.E yadra tiko mai Remoci-kiliati+ o Jorami, o koya kei ira kece na Isireli ena vuku i Tui Eseli+ e Siria.15 E lesu i Jesirieli o Tui Jorami+ me bula mai na nona mavoa era vakamavoataki koya kina na kai Siria ni valuti Tui Eseli e Siria.+E kaya o Jeu: “Ke oni vakadonuya, me kua ni dua e dro mai na koro me lai tukuna qo i Jesirieli.”16 E vodo o Jeu ena nona qiqinivalu me lako i Jesirieli ni davo tiko mai kea o Jorami ni mavoa tu, ia e lako sobu o Tui Esaia e Juta me lai raici Jorami.17 Ni duri tiko na yadra ena valececere mai Jesirieli, e raica sara na ilala levu nei Jeu ni lako tiko yani. E kaya sara o koya: “E dua na ilala levu au raica.” E kaya o Jorami: “Tala e dua na dauvodo ose me tavaki ira, me tukuna, ‘Oni lako tiko mai ena vakacegu?’”18 E lako sara na dauvodo ose me tavaki koya, e kaya: “Qo na ka e tukuna na tui, ‘Oni lako tiko mai ena vakacegu?’” Ia e kaya o Jeu: “Me icavai vei iko na ‘vakacegu’? Muri au mai!”E lai tukutuku na yadra: “Sa yaco vei ira na italai, ia e sega ni lesu mai.”19 E mani tala na ikarua ni dauvodo ose, e kaya ni yaco yani vei ira: “Qo na ka e tukuna na tui, ‘Oni lako tiko mai ena vakacegu?’” Ia e kaya o Jeu: “Me icavai vei iko na ‘vakacegu’? Muri au mai!”20 E lai tukutuku na yadra: “Sa yaco vei ira na italai, e sega ga ni lesu mai, ia na vakau qiqinivalu e vaka na vakau qiqinivalu nei Jeu na makubui* Nimesai, ni vakau qiqinivalu vakalialia.”21 E kaya o Jorami: “Vakarau!” E mani vakarautaki na nona qiqinivalu, erau lako sara yani o Tui Jorami e Isireli kei Tui Esaia+ e Juta ena nodrau dui qiqinivalu me rau tavaki Jeu. Erau sotavi koya ena tikiniqele nei Nepoci+ na kai Jesirieli.22 Ni raici Jeu ga o Jorami, e kaya: “O lako tiko mai ena vakacegu Jeu?” Ia e kaya o koya: “Na cava mo vakacegu kina ni saqamua tiko na tinamu o Jesepeli+ qai levu na nona vakadraudrau?”+23 E golea sara na nona qiqinivalu o Jorami me dro, e kaya vei Esaia: “Daru sa lawakitaki Esaia!”24 E vakadretaka o Jeu na nona dakaititi qai vana na tadrua ni tabai Jorami, e laubasikata sara na utona na gasau mani cibati koya ga ena loma ni nona qiqinivalu.25 E kaya sara vei Bitika na nona turaganivalu: “Mo laveti koya, mo biuti koya ena tikiniqele nei Nepoci na kai Jesirieli.+ Mo nanuma tiko, o kedaru ga daru a vodo tiko ena kareti e muri Eapi na tamana qai tukuna o Jiova na itukutuku bibi qo me baleti koya:+26 ‘“Au raica dina enanoa na dra i Nepoci+ kei na dra i luvena,” e kaya o Jiova, “au na sauma+ vei iko ena tikiniqele qo,” e kaya o Jiova.’ Ia qo mo laveti koya, mo biuti koya ena tikiniqele me vaka na vosa i Jiova.”+27 Ni raica qori o Tui Esaia+ e Juta, e dro ena gaunisala volekata na vale ni iteitei. (E qai cicimuri koya o Jeu, e kaya: “Moni mokuti koya tale ga!” Era mani mokuti koya ena nona qiqinivalu ni lako cake tiko i Kuri, volekati Ipiliami.+ E dro tiko ga i Mekito qai mate e kea.28 Era kauti koya sara i Jerusalemi na nona dauveiqaravi ena qiqinivalu, era buluti koya ena nona ibulubulu vata kei ira na tukana ena Koro i Tevita.+29 E qai tui Juta o Esaia+ ena ika11 ni yabaki ni veiliutaki i Jorami na luvei Eapi.)30 E rogoca o Jesepeli+ ni lako yani i Jesirieli o Jeu.+ E boroya sara na matana ena iboro* loaloa, e ukutaka na uluna qai iro sobu ena katubaleka.31 Ni curu yani ena matamata o Jeu, e kaya o Jesepeli: “Na cava e manati Simirai, a vakamatea na nona turaga?”+32 E rai cake ena katubaleka o Jeu e kaya: “O cei e to vata kei au? O cei?”+ E iro sobu vua e rua se tolu na vakailesilesi ni valenitui.33 E kaya o koya: “Dou kolotaki koya sobu!” Eratou mani kolotaki koya sobu, e tasika eso na nona dra ena lalaga kei na ose, e qai butubutuki koya o Jeu.34 Oti qori e curu i loma o koya me kana me gunu. E kaya sara: “Yalovinaka, dou kauta na yalewa cudruvi qo me lai bulu. E luvenitui o koya.”+35 Ia ni ratou lako yani me ratou buluti koya, sa tu ga na nona qavokavoka, na yavana kei na qeteqete ni ligana.+36 Ni ratou lesu me ratou tukuna vua, e kaya o koya: “Me vakayacori kina na vosa i Jiova+ e tukuna vua na nona dauveiqaravi o Ilaija na turaga ni Tisipa, e kaya, ‘Ena kani Jesepeli na koli ena tikiniqele e Jesirieli.+37 Ena vaka na maniwa na yago i Jesepeli ena dela ni vanua ena tikiniqele e Jesirieli, era na sega ni kaya rawa: “Qo o Jesepeli.”’”
iVakamacala e ra
^ Ipe., “dua e suasua e lalaga.” Na ivosavosa vakaIperiu ni veibeci me baleti ira na tagane.

robotstxt: allowed

filter: keep


text:
Sa mai leqa o Olivia Newton-John, yabaki 73.
Written by Atu Kurumudu on August 9, 2022
Sa mai leqa na marama dau lagasere ka vakatokai tu me – Australian pop music icon Olivia Newton-John. A vakaraitaki talega ena iyaloyalo yavala me vaka na Grease kei na Xanadu.Sa yabaki 73 ni bera nona mai leqa oqo.
Mai vakadewataka na itukutuku oqo na turaga na watina o John Easterling, ka tabaki talega ena mona livaliva.
Newton-John e leqa ga ena nona i tikotiko e California.
A sucu ena 1948 mai Cambridge e Peritania , ka ratou toki mai ki Ositerelia ena gauna e se qai yabaki 6 kina.
John Travolta kei Olivia Newton-John ena 2006.
Ena 1992 , a tauvi cancer kina o Newton-John. Sega ni se vakadeitaki se cava na vuni nona leqa – ia ena itukutuku tabaki e volai kina ni 30 taucoko na yabaki na nona valuta tu mai na mate oqo.
Basika ena buturara ni lagasere ena 1970 vakacaca ena sere – If Not for You, Let Me Be There kei na Have You Never Been Mellow.
Ia ena 1978, a vakadeitaka na nona kilai o Newton-John ena nodrau a vakaraitaki ena i yaloyalo na Grease kei John Travolta.
source:stuff.co.nz


text:
Jeremaia
Chapter 49
E na vuku i Amoni, sa taro vakaoqo o Jiova: "Sa sega beka na luve i Isireli e tagane? Sa sega beka e dua na nonai sosomi? Na cava sa taukeni Kata kina o Milikomi, ka ra sa tiko na nona tamata e na kena veikoro?
2 Raica mada oqo, sa lako mai na veisiga," sa tukuna o Jiova, "Ni'u na cakava me rogo na davui ni valu mai Rapa e na nodra vanua na Amoni; Ena vakarusai ka lala, kei na nona veikoro ena kama ena bukawaqa. Sa na taukena tale o Isireli na nonai votavota dina," sa tukuna o Jiova.
3 "Mo qoqolou, isa o iko Esiponi, ni sa vakacacani o Ai! Dou tagi na luve i Rapa yalewa, dou vauci kemudou e nai sulu taga! Dou tagi yaso ka veiciciyaki e na yasa ni bai ni koro; ni na kau vakabobula o Milikomi vata kei ira na nona bete kei ira na nona tamata turaga.
4 Ena cava o sa dokadoka kina e na veibuca, sa dave yani na nomu veibuca, isa na luvequ yalewa o sa vuki tani? O sa vakararavi ki na nonai yau, ka tukuna, 'O cei ena mai valuti au?'
5 Raica, Au na kauta mai vei iko na domobula," sa tukuna na Turaga o Jiova ni lewe vuqa, "Ena vukudra kece era tiko vakavolivoliti iko; Dou na vakasavi tani, oi kemudou kecega, Ena sega e dua me soqoni ira mai era sa lako sese.
6 Ia e muri Au na kauti ira lesu tale mai na Amoni" era vakabobulataki," sa tukuna o Jiova.
7 E na vukui Itomi. Sa tukuna vakaoqo o Jiova ni lewe vuqa: "Sa sega beka na vuku mai Temani? Sa yali beka nai vakavuvuli mai vua na yalomatua? Sa takali beka na nodra vuku?
8 Dou dro, dou saumaki, ka la'ki tiko e na tikina titobu, isa oi kemudou na kai Titana! Ni'u na vakayacora vua na ka rerevaki ka yaco vei Iso, ena gauna Au na cudruvi koya kina.
9 Kera lako mai vei iko na dauveti vua-ni-vaini, era na sega li laiva toka eso na vuana? Se o ira na daubutako ena bogi,ena sega beka ni ra vakarusa me yacova ni sa rauti ira?
10 Ia Au sa vakaluvawaletaki Iso, ka'u sa vakaraitaka na nonai vunivuni, Ka sa na sega ni vunitaki koya rawa. Sa butakoci o ira na nona kawa, o ira tacina kei na wekana, ka sa yali o koya.
11 Laivi ira na nomu gone era luveniyali, Au na maroroya na nodra bula; Ka na cakava me ra vakararavi vei Au na nomu yada."
12 Ia sa tukuna vakaoqo o Jiova: "Raica, o ira sa lewai me ra kakua ni gunuva na bilo era sa gunuva vakaidina. Ia o iko li o na lako ka sega ni na cudruvi? O na cudruvi ga, o na gunuva vakaidina ga.
13 "Ni'u sa bubului ga ena Vukuqu", sa tukuna o Jiova, ni o Posira e na vanua lalaga, ka vakalialiai, ka lekutu ka vosacati. Kei na kena veikoro era na lala ga ka sega ni mudu."
14 Au sa rogoca e dua nai tukutuku mai vei Jiova, ka sa dua na mata sa talai yani ki veivanua: "Dou soqoni vata, dou mai lako vakaivalu vua, ka tu cake me veivala tukuna!
15 "Ia raica, e dina Au na vakalailaitaki iko e na kedra maliwa na veivanua, o na beci vei ira na tamata kecega.
16 Na nomu vakarerevaki sa vakacalai iko, Na viavialevu ni lomamu, isa o iko o sa dautiko ena kavida ni qara-vatu, o koya sa taura tu na cecere ni vei-delana! E dina ni o sa tara na nomu sova me cecere vaka na nona sova na ikeli, Au na kauti iko sobu mai kea," sa tukuna o Jiova.
17 "O Itomi talega e na vakidroataki; o ira kece era lako curuma era na kidroa ka vakasiusiutaka na nona vakararawataki.
18 Me vaka na veivakarusai sa yaco vei rau o Sotoma kei Komora kei na veikoro volekata," sa tukuna o Jiova, "Ena sega ni dua e vo mai kea, se dua tale na luve ni tamata me tiko kina.
19 "Raica, ena lako cake mai o koya me vaka na laione mai na vanua dauluvu na Joritani ki na nodra i tikotiko o ira sa kaukauwa; Ia ena vakasauri na noqu cakava me dro tani maikina. Ia o cei na tamata digitaki me'u lesia me lewai koya? Ia o cei sa vakataki Au? O cei me na beitaki Au? Ia o cei nai vakatawa o ya o koya me na tu rawa e Mataqu?"
20 O koya oqo mo dou rogoca nai vakaroi Jiova ka sa lewa o Koya me baleti Itomi, kei na Nonai naki sa vakatara oti o Koya me baleti ira na kai Temani: E dina na qele ni sipi lailai duadua ena vakasavi ira tani; Io e dina ni na cakava o Koya na nodra i tikotiko me lala didi.
21 Ena yavavala o vuravura e na rorogo ni nodra lutu; ni ra tagi sa rogo yani na domodra ki na Wasawasa Damudamu.
22 Raica, ena lako cake mai o Koya ka vuka me vaka na ikeli, ka sa tevuka na tabana me ubi Posira; na yalodra na tamata qaqa ni Itomi ena siga o ya ena vaka na yalona na yalewa taratara. Sa Vakatauci Na Lewa Baleti Tamasiko
23 E na vuku i Tamasiko, "O Emaci kei Apati e rau sa vakamaduataki, ni rau sa rogoca nai rogorogo ca. Sa waicala na lomadra; sa yaco na ka vakadomobula mai wasawasa; Sa sega ni galu rawa.
24 Sa wadamele mai o Tamasiko; Sa vuki tani me dro, ka sa kani koya na rere. Na yaluma kei na rarawa sa tauri koya me vaka na yalewa sa taratara.
25 Na cava e sega ni biu tu kina me lala na koro ni veivakacaucautaki, na koro ni Noqu reki?
26 O koya oqo era na bale kina na nona cauravou e na kena veisalatu, kei ira kece na tamata i valu era na muduki tani e na siga o ya," sa tukuna o Jiova ni lewe vuqa. 27" Au na vakacaudreva e dua na buka e na bai i Tamasiko, ka na vakama na veivale vakaturaga mai Peni-etati." Sa Vakatauci Na Lewa Baleti Kitari Kei Asori
28 E na vuku i Kitari, ena vuku talega ni veimatanitu vaka-Asori, o ira ka na yavita o Nepukanesa na tui Papiloni, sa tukuna vakaoqo o Jiova; "Dou cavutu, dou lako cake ki Kitari, ka vakarusai ira na tagane mai na tokalau!
29 Na nodra vale laca kei na nodra qele ni sipi era na kauta tani,era na kauta me nodra na nodra i latilati, kei nai yaya kecega, kei na nodra kameli; ka ra na kailavaka yani vei ira, 'Na rere sa tu ena veiyasana kecega!'
30 "Dou dro, dou se tani vakayawa! la'ki tiko e na tikina titobu, Oi kemudou na kai Asori!" sa tukuna o Jiova. "Ni o Nepukanesa na tui Papiloni sa ciqoma nai vakasala me baleti kemudou, ka sa kunekunetaka e dua nai naki ca me baleti kemudou.
31 "Dou cavu tu, dou lako cake kina matanitu vutuniyau ka bula sautu," sa tukuna o Jiova, "Sa sega ni vakaisogo na kena matamata se vakabai, na veivale ga.
32 Na nodra kameli ena yaco mei toki ni valu, kei na nodra bulumakau e vuqa ena butakoci. Au na vakasavi ira era tiko e na veiyasana vakayawa ki na mata ni cagi kecega, ka'u na kauta yani na nodra rarawa mai na kena veiyasana kecega," sa tukuna o Jiova.
33 "O Asori ena nodra i tikotiko na koli kila, ena lala tu ka sega ni mudu; Ena sega ni dua me na tiko kina, se dua na luve ni tamata me na tiko vakadua kina."
34 Sa koya oqo na vosa i Jiova ka yaco vei Jeremaia na Parofita ka baleti Ilama, e nai vakatekivu ni lewa i Setekaia na tui Juta, ka vaka,
35 "Sa tukuna vakaoqo o Jiova ni lewe vuqa; 'Raica, Au na musuka na nodra dakai na Ilama, na vu ni nodra kaukauwa.
36 Ia Au na vakayacora vei ira na Ilama na cagi e va mai nai yalayala vava ni lomalagi, ka dui cagina tani yani ki na mata ni cagi kecega o ya; ena sega na matanitu me na sega ni yaco kina na Ilama era vakasavi.
37 Ni'u na vakataqayataki ira na Ilama e na matadra na nodra meca, kei na matadra era saga me ra vakamatei ira: ia Ka'u na vakayacora vei ira na ca, io na Noqu cudru waqawaqa,' sa tukuna o Jiova; 'Ia Au na vakayacora vei ira nai seleiwau, ka me'u vakaoti ira sara.
38 Ia Ka'u na viritura na Noqui tikotiko vakaturaga mai Ilama, ka vakaotia mai kina na tui kei na turaga, sa tukuna o Jiova.
39 'Ia ena gauna mai muri, Au na kauti ira tale mai na Ilama' era vakabobulataki, sa tukuna o Jiova."


text:
Ukraine war: Era sa dro na cauravou ni Rusia ena veikacivi nei Putin.
Written by Atu Kurumudu on September 23, 2022
Era sa drovaka na cauravou ni Rusia na nodra kacivi mera laki lewena na mataivalu ena vuku ni ivalu mai Ukraine.
Vakaraitaka ko Peresitedi Vladimir Putin ena siga Vukelulu , nira na kacivi e 300,000 mera laki veitomani yani ena buca ni valu.
Levu era vesu nira vakairaitaki kudru me baleta nai valu kei Ukraine.
Ia, ena i yala ni vanua e Georgia, rauta ni maile na balavu ni veituitui ni tolili ena nodra sa drovaka mai nai valu na cauravou kei ira na uabula.
Kaya e dua na cauravou ni Rusia, ni ka ga e tiko e ligana sai koya na nona vasivote ka sasaga dro yani me kua ni kacivi me vaka na lewa sa vakatauca mai o Putin.
source:bbc


text:
Drugs
E ratou tomana tiko na ovisa na nodratou cakacaka ena kena valuti na teivaki ni mariwana ena so na vanua vou. Sala muria edua na kisi ni nodrau vesu mai edua na veiwatini e Vatuwaqa ka laurai e na nodrau vale na mariwana kei na uma i lavo, ka vakabauti ni lavo ni mariwana rauta […]
Vakabauti ni 600 na Vuni Maruwana e cavuraki mai na dua nai teitei mai Beqa. Vakaraitaka na Chief of Operations ni tabana ni ovisa o ACP Abdul Khan ni a qai laurai na i teitei oqo e na kena a biu cake e dua na ‘drone’, e ratou qai vakamuria na timi ni ovisa yacova […]
-
Pages
- 1


text:
Laiva na Dautulituli Levu me Moici Iko
“Raica! Me vaka ga na qele ena liga ni dautulituli, oni va tale ga qori e ligaqu.”—JERE. 18:6.
SERE: 60, 22
1, 2. Na cava e tukuna kina o Jiova ni “tamata mareqeti vakalevu” o Taniela? Eda na vakatotomuri koya vakacava?
NIRA kau vakavesu i Papiloni na Jiu, era raica nira bobula tu na lewenivanua ena qaravi matakau kei na vakatevoro. Ia era sega ni via vakamalumalumu na Jiu yalodina me vakataki Taniela kei na tolu na nona itokani ena nodra veivakamuai na kai Papiloni. (Tani. 1:6, 8, 12; 3:16-18) E vakadeitaka o Taniela kei ratou nona itokani ni ratou na qaravi Jiova vakatabakidua na Dautulituli. Eratou mani yalodina kina! E bula tu ga e Papiloni o Taniela; ia e tukuna na agilosi ni Kalou ni “tamata mareqeti vakalevu.”—Tani. 10:11, 19.
2 Ena gauna vakaivolatabu, ena vakayagataka na dautulituli e dua na ibuli qele me bulia kina na iyaya cava ga e vinakata. Nikua, eda kila na dausokalou dina ni o Jiova e Turaga Cecere ena lomalagi kei na vuravura, e tu vua na dodonu me moici ira na tamata kei na veimatanitu. (Wilika Jeremaia 18:6.) E tu tale ga vua na dodonu me moici keda yadua. Ia e kauaitaka na galala ni noda vakatulewa, e vinakata gona meda vakamalumalumu vua mai vu ni lomada. Eda na veivosakitaka qo na ka meda cakava meda qele malumu tiko ga kina ena liga i Jiova, nida dikeva e tolu na ituvaki: (1) Eda na qarauna vakacava na itovo ena vakadredretaka noda muria na ivakasala i Jiova? (2) Na itovo cava meda bucina me rawa nida qele malumu qai talairawarawa? (3) Era na vakamalumalumu vakacava vua na Kalou na itubutubu nira moici luvedra?
QARAUNA NA ITOVO EDA NA LOMAQA KINA
3. Na itovo cava ena vakalomaqataki keda? Tukuna na kena ivakaraitaki.
3 E tukuna na Vosa Vakaibalebale 4:23: “Ena ka kece mo qarauna, mo taqomaka na lomamu, ni taka mai kina na ivurevure ni bula.” Na itovo cava meda qarauna? Na dokadoka, cakacala, kei na lailai ni vakabauta. Qori ena uqeti keda meda talaidredre qai vakaduduile. (Tani. 5:1, 20; Iper. 3:13, 18, 19) A laurai vei Tui Usaia e Juta na dokadoka. (Wilika 2 Veigauna 26:3-5, 16-21.) Ni tekivu veiliutaki o Usaia, e vakayacora “na ka e donu ena mata i Jiova,” qai “vakasaqara tiko ga na Kalou.” Ia “ni kaukaua ga o koya, e qaciqacia mai na lomana,” dina ni solia vua o Jiova na kaukaua! Dua na gauna a via vakama na ka boi vinaka ena valenisoro—na itavi e dodonu mera qarava ga na bete era kawa i Eroni. Nira vakadodonutaki koya na bete, e cudru vakalevu na turaga dokadoka o Usaia! Cava e yaco? E vakamaduataki ni ‘vakarusai’ koya o Jiova ni mate ena vukavuka.—Vkai. 16:18.
4, 5. Na cava e rawa ni yaco ke da sega ni qarauna na dokadoka? Tukuna e dua na ivakaraitaki.
4 Ke da sega ni qarauna na dokadoka, e rawa ni “sivia na ka [eda] nanuma me baleti [keda],” de dua e rawa sara nida sega ni ciqoma na ivakasala vakaivolatabu. (Roma 12:3; Vkai. 29:1) Kena ivakaraitaki o Jim e dua na qase ni ivavakoso, e sega ni duavata kei ratou na vo ni qase me baleta e dua na ituvaki ena ivavakoso. E kaya o Jim: “Au tukuna vei ratou na taciqu ni sega ni ka vakayalololoma na ka eratou cakava, au mani biubiu mai na bose ni qase.” Ni oti e ono na vula, e toki o Jim ina dua na ivavakoso voleka, ia e sega ni lesi me qase ni ivavakoso e kea. E kaya: “Au yalolailai sara ga. E vakaleqai au noqu dau nanumi au ga, au mani biuta na dina.” E rauta ni tini na yabaki nona sega tu ni dautukutuku o Jim. E kaya: “Dua na ka noqu madua, au beitaki Jiova ena ka e yaco. Era dau mai sikovi au na mataveitacini, ia au bese ni ciqoma nodra veivuke.”
5 Me vakataki Jim, na dokadoka e rawa ni vakavuna meda vakadonui keda ga, meda kua kina ni vaka na qele malumu. (Jere. 17:9) E vakamacalataka o Jim: “Au dau vakasamataka tu ga na nodra malumalumu na taciqu.” Vakacava sa bau vakararawataki iko e dua na tacida se o vakacegui mai na so na itavi ni veiqaravi? Ke yaco qori, na cava o cakava? Vakacava a tuburi iko na dokadoka? Se o kauaitaka ga mo veiyaloni kei ira na tacimu, mo yalodina tiko ga vei Jiova?—Wilika Same 119:165; Kolosa 3:13.
6. Na cava ena yaco ke noda ivakarau meda cakacala?
6 Ke noda ivakarau meda cakacala qai vunitaka, ena dredre meda ciqoma na ivakasala vakalou. Ena rawarawa tale ga meda cakacala tu ga. E tukuna e dua na tacida tagane ni yaco na gauna me sa sega ni dua tu na ka vua na veika ca e cakava. (Dauv. 8:11) E kaya e dua tale na tacida tagane e dau sara iyaloyalo vakasisila: “Au sa tekivu vakalewai ira na qase.” E vakaleqai koya sara ga vakayalo. Gauna sa kilai kina na nona ivakarau, era vukei koya sara na qase. Io, eda sega kece ni uasivi. Ia ke da sa tekivu vakalelewa se soli iulubale ena veika ca eda cakava qai sega ni qara na veivosoti i Jiova se veivuke, de dua eda sa lomaqa tiko.
7, 8. (a) Era vakaraitaka vakacava na Isireli ni lailai nodra vakabauta? (b) Na cava eda vulica?
7 E rawa tale ga nida lomaqa ke lailai noda vakabauta. E yaco qori vei ira na Isireli e vakabula o Jiova mai Ijipita. Era raica na levu ni cakamana e cakava ena vukudra o Jiova, eso e vakatubuqoroqoro dina! Ia nira voleka ina Vanua Yalataki, era vakaraitaka ni lailai na nodra vakabauta. Era sega ni nuitaki Jiova, era rere qai vosakudrukudrutaki Mosese. Era via lesu mada ga i Ijipita, na vanua era vakabobulataki kina! Dua na ka na kena mosi vei Jiova. E kaya: “Ena vakacava na dede ni nodra beci au o ira na tamata qo?” (Tiko 14:1-4, 11; Same 78:40, 41) Nira lomaqa qai lailai nodra vakabauta, era vakarusai na itabatamata qori ena vanualiwa.
8 Nida sa volekata yani qo na vuravura vou, ena vakatovolei noda vakabauta. Bibi gona meda dikeva na ivakarau ni noda vakabauta. Kena ivakaraitaki, de dua meda dikeva na vosa i Jisu ena Maciu 6:33 da qai taroga: ‘E laurai ena ka au vakabibitaka kei na noqu vakatulewa niu vakabauta dina na vosa i Jisu? Au na calata na soqoni se na cakacaka vakavunau me levu kina na kequ isau? Na cava meu cakava ke sa rui levu na osooso ena vanua ni cakacaka? Vakacava au na vakalaiva na vuravura qo me moici au, meu sa lai biuta sara ga kina na dina?’
9. Na cava meda ‘dikeva’ tiko ga kina se da tiko ena vakabauta se sega, eda na cakava vakacava qori?
9 Qo e dua tale na ivakaraitaki. Dua na dauveiqaravi i Jiova e sega ni via muria na ivakatagedegede vakaivolatabu me baleta na vakailala, veivakasivoi se ka ni veivakamarautaki. Mo tarogi iko: ‘Na cava meu cakava ke yaco qo vei au?’ Ke da liaca nida sa lomaqa tiko, bibi meda dikeva na noda vakabauta ena kena totolo duadua. E veivakasalataki na iVolatabu: “Ni dikevi kemuni tiko ga se oni tudei tiko ena vakabauta se sega, ni dau vakadeitaka se o cei dina o kemuni.” (2 Kor. 13:5) Meda kua ni vakalecalecava noda malumalumu nida dikeva wasoma na ivakarau ni noda vakasama me salavata kei na Vosa ni Kalou.
MO MOICI RAWARAWA TIKO GA
10. Na cava meda cakava meda qele malumu tiko ga kina ena liga i Jiova?
10 O Jiova e vakayagataka na nona Vosa, na ivavakoso kei na cakacaka vakaitalatala me moici keda meda qele malumu. E dau ivakamalumu ni qele na wai, na noda wili iVolatabu e veisiga kei na noda vakasama vakatitobu ena uqeti keda tale ga meda qele malumu ena liga ni Kalou. E namaka o Jiova mera lavetaka na tui e Isireli na Lawa ni Kalou ra qai wilika e veisiga. (Vkru. 17:18, 19) Ratou kila na yapositolo ni bibi ena nodratou cakacaka vakaitalatala na wiliki ni iVolatabu kei na kena vakasamataki vakatitobu. Ena nodratou volavola kei na nodratou vunau, ratou cavuqaqataka qai vakamacalataka vakawasoma na iVolatabu. (Caka. 17:11) Nikua eda vakadinata ni bibi tale ga na wiliki ni Vosa ni Kalou e veisiga, me vakasamataki vakatitobu da qai masulaka. (1 Tim. 4:15) Ena uqeti keda qori meda yalomalumalumu tiko ga, da qai qele malumu ena liga i Jiova.
11, 12. E vakayagataka vakacava o Jiova na ivavakoso vaKarisito me moici keda me ganita na keda ituvaki? Tukuna na kena ivakaraitaki.
11 E vakayagataka na ivavakosovaKarisito o Jiova me moici keda me ganita na keda ituvaki. O Jim e cavuti e liu e qai malumu mai ni sa veisau nona rai ni kauaitaki koya e dua na qase ni ivavakoso. E kaya o Jim: “E sega vakadua ni beitaki au se vakalewai au. E donu tu ga nona rai, e vinakata dina me veivuke.” Ni oti e tolu na vula, e sureti Jim ina soqoni. E kaya: “Era marautaki au na lewe ni ivavakoso, e uqeti au sara ga nodra loloma. Au qai kila ni sega ni bibi sara na ivakarau ni lomaqu. Ena nodra veitokoni na taciqu kei na nona yalodina na watiqu lomani, yaco na gauna meu kaukaua tale vakayalo. E veiuqeti tale ga na ulutaga ‘Me Kua ni Beitaki o Jiova (Jehovah Is Not to Blame)’ kei na ‘Qaravi Jiova ena Yalodina (Serve Jehovah Loyally)’ ena Watchtower ni Noveba 15, 1992.”
12 E yaco na gauna me lesi tale o Jim me qase ni ivavakoso. Mai na gauna ya, e levu na mataveitacini era sotava na ituvaki qori e vukea mera kaukaua tale vakayalo. E tinia o Jim: “Au nanuma ga ni sa dei noqu veiwekani kei Jiova, ia e sega! Au veivutunitaka niu a vakawalena na veika bibi sara ena noqu dokadoka, au lai kauaitaka kina vakalevu nodra malumalumu eso tale.”—1 Kor. 10:12.
13. Na itovo cava eda na bucina nida gole ena cakacaka vakaitalatala? E yaga vakacava qori?
13 E rawa ni moici keda vakacava na cakacaka vakaitalatala? Nida lai vunau ena uqeti keda qori meda yalomalumalumu qai vakaitovotaka eso tale na itovo e umani ena vua ni yalo tabu. (Kala. 5:22, 23) Vakasamataka na itovo vinaka o sa bucina ena cakacaka vakaitalatala. Nida vakatotomuri Karisito, ena taleitaki na itukutuku eda kacivaka, de dua e rawa ni veisau nodra rai me baleti keda. Kena ivakaraitaki e rua na iVakadinadina i Jiova mai Ositerelia e rau vakarorogo ena veidokai ni vosataki rau e dua na itaukeinivale. E muri e veivutunitaka na itaukeinivale na ka e cakava mani volavola ina valenivolavola ni tabana. E vola: “Au via kere veivosoti vei rau na rua erau yalomalumalumu qai vosovoso ena noqu nanumi au ga kei na noqu veibeci. Au sa lialia dina niu via tarova na kacivaki ni Vosa ni Kalou kei na noqu vosataki rau va ya.” Vakacava ena vola ya na itaukeinivale ke rau cudru na dautukutuku? Sega ni macala. Macala gona ni yaga vei keda na cakacaka vakaitalatala, vei ira tale ga na wekada!
VAKAMALUMALUMU VUA NA KALOU NI O MOICI LUVEMU
14. Na cava mera cakava na itubutubu me yaga nodra moici luvedra?
14 Levu na gone era dau via vuli, ra qai yalomalumalumu. (Maciu 18:1-4) Na itubutubu yalomatua ena tugana na ka dina e lomadra na gone kei na nodra vakasama, mera taleitaka tale ga nira se lalai. (2 Tim. 3:14, 15) Me rawati qori, ena vinakati mada mera tugana na itubutubu na ka dina e lomadra, ra qai bulataka sara. Nira cakava qori, era na sega ni rogoca ga na ka dina, ia era na bulataka tale ga. Kena ikuri, era na kila na gone ni nodra veivakadodonutaki na itubutubu e ivakaraitaki ni loloma i Jiova.
15, 16. Era nuitaki Jiova vakacava na itubutubu ni vakasivoi na luvedra?
15 Eso na gone era biuti Jiova se vakasivoi ke ra tuberi mada ga ena dina. Dua na ka nodra rarawa na lewenivuvale ni yaco qori. E tukuna e dua na tacida yalewa mai Sauca Aferika: “Gauna e vakasivoi kina na ganequ, e vaka ga e sa takali. Sa rui mosi dina!” Ia cava e qai cakava kei rau nona itubutubu? Ratou muria na veidusimaki ena Vosa ni Kalou. (Wilika 1 Korinica 5:11, 13.) Rau tukuna na nona itubutubu: “Keitou vakadeitaka me muri ga na iVolatabu, ni keitou kila ni vinaka duadua na sala i Jiova. Keitou raica ni veivakasivoi me nona veivakavulici o Jiova. Keitou nuidei ni veiganiti na veivakavulici i Jiova qai yavutaki ena loloma. Keitou na veitaratara ga ke vauca e dua na ka bibi vakavuvale.”
16 Ia vakacava o gone e sivo? E kaya: “Au kila ni ratou sega ni cati au noqu vuvale, ratou talairawarawa vei Jiova kei na nona isoqosoqo.” E tomana: “Nida kila ni sega ni dua tale e rawa ni vukei keda se vosoti keda, eda kila kina nida gadrevi Jiova sara ga ena gauna ya.” Dua na ka nodratou marau na nona vuvale ni sa vakalesui mai! Io, ena yaga dina nida talairawarawa vua na Kalou ena ka kece eda cakava.—Vkai. 3:5, 6; 28:26.
17. Na cava meda dau talairawarawa kina vei Jiova? Ena yaga vakacava qori?
17 E vakamacalataka na parofita o Aisea na ka era qai kila na Jiu era veivutuni ni sa oti nodra tu vakavesu: “Kemuni Jiova, oni Tamai keimami. O keimami na qele, o kemuni na Dautulituli oni tuli keimami. Keimami cakacaka kece ni ligamuni.” Era kerei Jiova: “Moni kua ni cudru vakalevu Jiova, moni kua ni nanuma tiko ga na neimami cala. Yalovinaka moni raici keimami, ni keimami nomuni tamata kece.” (Aisea 64:8, 9) Nida yalomalumalumu ni talairawarawa vei Jiova e veigauna, eda na ka talei vua me vakataki Taniela na parofita. Koya e bibi sara, ena moici keda tiko ga o Jiova ni vakayagataka nona Vosa, yalo tabu kei na nona isoqosoqo me yacova nida sa “luve ni Kalou” uasivi.—Roma 8:21.


text:
2 Tui
Chapter 5
Ia o Nemani na nodra i liuliu vakaivalu na mataivalu i tui Siria, sa dua na tamata vakaturaga e na matai koya na nona turaga, baleta e na vukuna e solia kina na qaqa o Jiova kivei Siria. A sa tamata kaukauwa ka yalo qaqa, ia e tamata tauvi vukavuka.
2 Era sa lako yani vakaivalu e liu na kai Siria, ka ra sa kauta lesu mai vakavesu e dua na goneyalewa mai na vanua o Isireli. A sa dauqaravi wati Nemani o koya.
3 A sa tukuna o koya vua na nona marama, "Isa, kevaka me tiko mada ga na noqu turaga kei koya na parofita mai Samaria! E na rawa vua me vakabulai koya mai na nona vukavuka."
4 Sa mani lako yani o Nemani ka la'ki tukuna vua na nona turaga, ka vaka, "Sa vosa vakaoqo na goneyalewa mai na vanua o Isireli."
5 A sa vosa mai o tui Siria ka vaka, "Mo lako sara ga oqo, au sa na vakauta e dua na i vola kivua na tui Isireli." A sa lako yani o koya ka kauta vata kei koya e tini na taledi siliva, ono na udolu na sikeli na koula, kei na i sulu e rauta vakatini.
6 A sa kauta sara mai na i vola vei tui Isireli, ka vakaoqo na lewe ni vola, Mo ni kila mada oqo, ni sa yaco yani vei iko na i vola oqo, ni'u sa talai Nemani na noqu dauveiqaravi vei iko, mo rawa ni vakabulai koya mai na nona vukavuka.
7 A sa qai yaco, ni sa wilika oti o tui Isireli na nona i vola, sa dresulaka nona i sulu ka tukuna, "O au beka na Kalou me'u veivakamatei ka ia na veivakabulai, me tala mai kina o koya oqo na tamata oqo vei au me'u vakabula na nona vukavuka? Ia mo dou kila mada ka raica ni sa via veiqedravu vata kei au o koya oqo."
8 Sa qai yaco, ni sa rogoca o Ilaisa na tamata ni Kalou ni sa via dresulaka nona i sulu o tui Isireli, sa talatala yani vua na tui, ka vaka, "Na cava o ni sa dresulaka kina nomuni sulu? Au kerea me lako mada mai vei au o koya, ka na kila talega kina o koya ni sa tiko oqo e dua na parofita e Isireli."
9 Sa qai lako yani o Nemani kei na nona ose kei na qiqi ni valu, ka mai tucake tu ena katuba ni vale i Ilaisa.
10 Sa qai tala o Ilaisa e dua na i talai kivei koya, ka tukuna, "Mo la'ki sili vakavitu kina Joritani, e na qai vakacokotaki tale na lewemu, o na qai savasava mai."
11 A sa cudru o Nemani, ka lako tani mai keya ka tukuna, "E dina, au vosavosa i yaloqu 'Ena lako vakaidina mai tuba o koya vei au, me mai tucake tu ka kaciva na yaca i Jiova na nona Kalou, ka me yalovaka na ligana i cake, me vakabula kina na vukavuka.'
12 "E sega beka ni rau uasivi cake na uciwai oqo mai Tamasiko o Apana kei Faripari vei ira na uciwai taucoko e Isireli? E sega beka ni rawa ni'u sili vei rau ka savasava mai?" A sa vuki lesu ka lako yani e na yalocudrucudru.
13 Sa qai toso volekati koya mai na nona dauveiqaravi ka vosa vua, ka vaka, "Na tamaqu, kevaka me tukuna vei iko na parofita mo cakava e dua na ka vinaka, e na sega beka ni rawa ni o cakava? E sa na qai vakacava sara o ya e na nona tukuna vei iko 'La'ki sili, o na qai savasava mai'?"
14 A sa mani lako sobu ka la'ki tonidromuci koya vakavitu e na Joritani, me vaka na ka sa tukuna na tamata ni Kalou; a sa yaco me vuki na yagona me vaka na yago ni gonelailai, ka sa yaco sara me savasava mai.
15 A sa lesu tale yani vei koya na tamata ni kalou, o koya kei ira kece na nona lewe ni sala, sa lako mai ka mai tucake tu e matana; ka tukuna sara yani, "Au sa qai mai kila oqo ni sa sega tale ni dua na Kalou e vuravura taucoko, e Isireli duadua ga; au sa kerea kina mo taura e dua na ka ni loloma mai vua na nomu tamata."
16 Sa qai tukuna o koya, "Me vaka sa bula o Jiova, o Koya au sa tu e Matana, au na sega ni taura e dua na ka." A sa cikevi koya tikoga me taura, ia sa bese ga o koya.
17 Sa qai tukuna o Nemani, "Io, kevaka e sa sega, mo ni solia mada ga vua na nomuni tamata eso na qele e rawa ni vakavodoki kina rua na meule; ni'u na sega ni qai vakacabora tale na nomuni tamata na i soro kama se dua na i madrali vei ira na kalou tani, vei Jiova duaduaga.
18 "Ena veika oqo me vosota mada na nomuni tamata o Jiova; ni sa curu na noqu turaga kina vale ni soro i Rimoni me lotu mai keya, a sa ravi mai kina e ligaqu, ka'u sa mani cuva sobu e na vale ni soroi Rimoni – ia ni'u sa cuva sobu e na vale ni soroi Rimoni, au kerea me vosota mada na nomuni tamata o Jiova e na veika oqo."
19 A sa qai tukuna vei koya, "Mo lako e na vakacegu." A sa lako tani mai vei koya vakayawa vakalailai.
20 Ia o Keasi na dauveiqaravi i Ilaisa na tamata ni Kalou, sa tukuna, "Raica, na noqu turaga sa vakalaivi Nemani na kai Siria oqo, me kua ni taura mai na ligana e dua na ka e kauta mai; ia me vaka sa bula o Jiova, au sa na cicimuri koya mada me'u taura mai vei koya e so na ka."
21 A sa cicimuri Nemani o Keasi. Ni sa raici koya mai o Nemani ni sa cici muri tiko yani, sa siro sobu mai na nona qiqi me tavaki koya, ka vaka, "E daumaka beka na veika kece?"
22 A sa tukuna o koya, "E daumaka tiko." Sa talai au mai na noqu turaga, ka vaka, 'E na dua na gauna lekaleka ga se qai oti oqo e rau a lako mai e rua na cauravou e rau luve ni parofita e rau a lako mai vei au mai na ulunivanua o Ifereimi. Au kerea ke rawa ni o ni solia mada vei rau e dua na taledi siliva kei nai lobi i sulu me katu rua.'"
23 Sa tukuna sara o Nemani, "Yalovinaka! Mo kauta sara ga yani e rua na taledi." A sa cikevi koya, ka vauca e rua na taledi siliva e na rua na taga, kei na rua na i lobi i sulu, solia yani kina rua nona cauravou, ka rau sa kauta sara e liu vei koya.
24 Ia ni sa yaco mai kina bai ni koro o koya, sa taura sara mai na ligadrau ka mai maroroya toka e loma ni vale; ka vakatalai rau yani na cauravou, ka rau sa lako sara yani.
25 A sa curu sara yani ki loma ka mai tucake tu e matai nona turaga, sa tarogi koya sara o Ilaisa "O a lako tu kivei Keasi?" Sa sauma o koya ka vaka, "Au sega ni lako tu kina dua na vanua na nomu tamata."
26 Sa tukuna sara vei koya, "E sega beka ni lako tiko kei iko na yaloqu e na nona suka lesu tale mai na tamata o ya me veitavaki kei iko? Oqo beka na gauna ni tauri i lavo, se i sulu, na olive, veivaini, na sipi se bulumakau, o ira na tagane se na yalewa dauveiqaravi?
27 "Raica, e sa na kabiti iko kina na vukavuka i Nemani kei ira na nomu kawa tamata, ka sega ni mudu." A sa lako tani mai vua ni sa kabiti koya na vukavuka sa vaka na uca vulavula.


text:
1 Samuela
Chapter 22
Sa lako tani mai kea o Tevita ka dro yani ki na qara vatu mai Etulama. Ni ratou sa rogoca na tacina kei tamana, e ratou sa lako sobu vua.
2 O ira kece era sa leqa tu, o ira kece sa dinau tu ka dredre ni sauma, kei ira kece era sa sega ni marautaka na veika sa yaco tiko, era sa lako kece mai vua. Sa mai nodra i liuliu o Tevita. Sa va na drau na tagane sa tiko vata kei koya.
3 Sa lako tani mai kea ki Misipa e Moapi o Tevita ka tukuna vua na tui Moapi, "Au kerea me rau tiko e ke o tamaqu kei tinaqu, me yacova ni'u sa kila na lewa ni Kalou vei au."
4 Sa qai kauti rau mai o Tamana kei Tinana vei tui Moapi me rau tiko kina, ni sa tiko o Tevita ena vanua ni vakavakarau.
5 Na parofita o Kata sa tukuna vei Tevita, "Kua ni o tiko ena vanua ni vakavakarau oqori, lako kina vanua o Juta." Sa lako o Tevita ki na veikau mai Ereci.
6 Ni sa rogoca o Saula ni sa kilai o Tevita kei ira sa tiko vata kei koya — o Saula sa tiko mai Kipea ena vunikau tamarisi e Rama, na moto e ligana kei ira na nona tamata ni ra sa vakavoliti koya—
7 Sa tukuna yani o Saula vua sa tu e yasana, "Rogoca oqo, io kemuni na Penijamini! ena solia beka vei kemuni na luvei Jese oqo na veiwere na veivaini, ka vakayacora mo ni liuliu ni vei yaudolu kai i liuliu ni vei yadrau?
8 "O ni sa cakacaka vakavuni kece vei au, ni sa sega e tukuna vei au ni o Jonacani na luvequ sa cakava na veiyalayalati kei koya na luvei Jese; sa sega mada ni dua e nanumi au se to vata kei au, ni o na luvequ sa vakauqeta na noqu tamata me coqai au, me daro vakawawa tiko me vaka na siga oqo."
9 Sa sauma o Deoki na kai Itomi, o koya sa dauraici ira na dauveiqaravi i Saula ka vaka: "Au sa raica na luvei Jese ni sa lako ki Nopi vei Apimeleki na luvei Aitubu.
10 "Sa vakatarogi Jiova ena vukuna, sa solia talega vua nai vaqa ka sa solia talega vua nai seleiwau nei Koliaci na kai Filisitia."
11 Sa talatala na tui me kau mai o Apimeleki na bete na luvei Aitubu, kei ira kece na vale nei tamana – na bete kece sa tiko mai Nopi. Era sa lako kece mai vua na tui.
12 Sa tukuna yani o Saula, "Mo rogoca oqo na luvei Aitubu!" Sa sauma mai, "Sai au oqo noqu turaga."
13 Sa tukuna mai o Saula, "Na cava o ni sa bosei au kina vakaca, o iko kei na luvei Jese, mo solia kina vua na madrai kei nai seleiwau ka vakataroga na Kalou ena vukuna, me veicoqacoqa kei au – me laki toka mai vakavuni me vaka na siga oqo."
14 Sa sauma vua na tui o Apimeleki, "O cei vei ira na nona tamata sa dina me vakataki Tevita na vugona na tui, o koya sa lako ena nomu lewa ka sa vakarokorokotaki ena nomu vale?
15 Au sa tekivuna beka me'u tarogi Jiova ena vukuna? Me kua sara vei au! Me kua ni vaka o ya na nona vakanananu na tui vua na nona tamata se ki na vale nei tamaqu. Ni sa sega ni kila na ka oqo na nomuni tamata, na ka lelevu kei na veika lalai."
16 Sa tukuna mai na tui, "O na mate vakaidina Apimeleki, o iko kei ira kece na vuvale nei tamamu!"
17 Sa tukuna sara vei ira na yadra sa tu e yasana, "Ni vuki yani ka vakamatea na bete i Jiova, baleta na ligadra sa tiko vei Tevita ni ra sa kila talega na dro nei Tevita ka sega ni tukuna vei au." Era sa sega ni rawata na tamata me vakamatea na bete i Jiova.
18 Sa tukuna na tui vei Deoki, "Vuki yani ka vakamatea na bete!" Sa vuki o Deoki na Itomi ka samuti ira na bete." Sa vakamatea ena siga o ya e walusagavulu ka lima na tamata era dara tiko na efoti.
19 E Nopi talega na nodra koro na bete sa vakamatei ira talga e nai selei-wau na tagane, na yalewa, na gone, kei ira na dramidrami, na bulumakau, na asa, na sipi—ena i seleiwau.
20 Sa dua vei ira na luvei Apimeleki na luvei Aitubu na yacana o Abiata sa dro ka cici muri Tevita.
21 Sa tukuna vei Tevita ni o Saula sa vakamatei ira na bete i Jiova.
22 Sa tukuna o Tevita vei Abiata, "Au sa kila sara ga na siga sa tiko kina mai kea o Deoki na Itomi, ni na tukuna vei Saula. Au sa vakavuna na nodra mate na bete ena vale nei tamamu.
23 "Mo tiko eke, kua ni rere; o koya sa vakasaqara na noqu bula sa vakasaqara talega na nomu bula! O na bula ni o tiko vata kei au."


text:
KATO NI VEIVAKAVULICI 19A
Uciwai ni Veivakalougatataki i Jiova
Dikeva mada eso na tikinivolatabu e vakayagataki kina na vosa “uciwai” kei na “wai” me dusia na veivakalougatataki i Jiova. Nida wiliki ira kece, ena uqeti keda na sala e dau veivakalougatataki kina o Jiova. Ena sala cava?
JOELI 3:18 E laurai ena parofisai qo ni vure mai e dua na mataniwai ena itikotiko tabu ni valenisoro. E drodro mai me vakasuasuataka na vanua mamaca ena “Buca ni vu ni Akasia.” Erau raica gona o Joeli kei Isikeli e dua na uciwai e vakabula na vanua mamaca. Na uciwai rau raica qori e drodro mai na vale i Jiova se valenisoro.
SAKARAIA 14:8 E raica na parofita o Sakaraia na kena drodro mai na koro o Jerusalemi na “wai ni bula.” Veimama ni wai e drodro ina wasa ena tokalau, se Waitui Mate, e dua tale na veimama e drodro ina wasa ena ra, se Wasa na Mediterranean. O Jerusalemi a ‘nona koro tu na Tui cecere,’ na Kalou o Jiova. (Maciu 5:35) Nona cavuta na koro qori o Sakaraia eda lai nanuma kina na veiliutaki i Jiova e veiyasa i vuravura ena gauna se bera mai. Eda sa kila ni wai ena parofisai qo e dusia ni na vakalougatataka o Jiova e rua na ilawalawa yalodina ena Parataisi, qo o ira na bula sivia na veivakararawataki levu kei ira na qai vakaturi malua.
VAKATAKILA 22:1, 2 E raica na yapositolo o Joni e dua na uciwai vakaitakarakara me vaka ga na kena a raica o Isikeli. Ia e drodro mai na idabedabe vakaturaga i Jiova, sega ni valenisoro. Na raivotu gona qo e rairai vakabibitaka na veivakalougatataki ni veiliutaki vakalou ena loma ni Duanaudolu na Yabaki.
E dua ga na duidui lailai ena veivakalougatataki e drodro mai na veiliutaki i Jiova kei na kena e drodro mai na uciwai e raivotutaka o Isikeli. E lako mai vei Jiova na veivakalougatataki kece va qori qai drodro vei ira kece na yalodina.
SAME 46:4 Dikeva mada na tikinivolatabu qo, e rairai okati ruarua kina na sokalou kei na veiliutaki. Eda raica kina e dua na uciwai e vakavu marau ena “koro ni Kalou,” e dusia na Matanitu ni Kalou kei na veiliutaki, kei “na valeniveitavaki lagilagi qai savasava i koya sa Cecere Duadua,” oya na sokalou savasava.
Nida wilika kece na tikinivolatabu qori, eda vakadeitaka kina ni o Jiova ena vakalougatataka na kawatamata ena rua na sala. Kena imatai, na nona veiliutaki kei na kena ikarua na nona ituvatuva ni sokalou savasava. Erau na yaga tawamudu. Meda vakadeitaka gona nikua nida na vakasaqara tiko ga na Kalou o Jiova kei na Luvena me baleta na “wai ni bula,” qo na loloma rau vakarautaka me rawati kina na bula tawamudu!—Jere. 2:13; Joni 4:10.


text:
Cakacaka
Chapter 12
Ena gauna o ya sa kaukauwa sara kina, nona vakararawataki ira tiko eso sa lotu o Eroti na tui.
2 E a vakamatei Jemesa na tuakai Joni ena i seleiwau.
3 Ni raica o koya ni ra marautaka na ka o ya nai liuliu vaka Jiu, sa nakita lo e lomana me na vesuki talega o Pita, me donumaka na gauna ni kana madrai sa sega ni vakaleveni.
4 Sa vesuki Pita, ka biuti koya sara ki na vale ni veivesu, ka vakarota me ratou lewe tini ka ono na sotia me ratou yadravi koya, ka sa nanuma tiko o koya me qai kau mai vei ira na lewe vuqa ni sa oti na lako sivia.
5 Ena gauna taucoko e vesu tiko kina o Pita ena vale ni veivesu, sa sega talega ni mudu na nodra masulaki koya tiko vua na Kalou o ira nai soqosoqo lotu.
6 Ena siga sa nanuma tiko o Eroti me na kauti koya mai vei ira na tamata, ena bogi o ya e moce tiko kina o Pita ena kedrau tadrua e rua na sotia, ka rua na sinucodo e vesuki tiko kina, mai na mata ni katuba ni vale ni veivesu era veivalivali e keya na sotia ena nodra yadravi koya.
7 Ka vakasauri sa tucake tu e yasana e dua na agilosi kei na kena sa cila vakavolivolita na loma ni rumu ni vale ni veivesu o ya e dua na rarama, sa tavia na tutui Pita, vakaduria ka tukuna, "Mo tucake sara ga oqo vakatotolo!" na senicodo ka vesuki tiko kina sa taluva talega mai ligana.
8 Sa tukuna vua na agilosi, "Mo vauca na tolomu ka daramaka nomui vava;" sa cakava vaka kina o koya. Sa tukuna tale vua, "Mo tokara mai na nomu kote. Ka muri Au mai."
9 Sa biuta mai o koya na rumu o ya ka muria yani na agilosi, e sega ni kila tiko o koya ni yaco dina tiko e nanuma tiko ni raivotu.
10 Ni rau sa sivi ira nai matai ni mata yadra kei na karua ni mata yadra, rau sa yaco sara mai kina matamata kaukamea levu sa vakanamata kina koro levu, ni rau volekata mai e tadola ga vakaikoya; e rau curu sara yani i tuba ka vakamuria sobu na gaunisala, ka vakasauri sa yali tani na agilosi.
11 Ni sa qai kila o Pita na ka sa yaco, sa tukuna, "Au sa kila dina oqo ni sa tala mai na nona agilosi na Turaga, me mai sereki au ena liga i Eroti, ka vaka talega kina mai na veika era sa nakita mera cakava vei au o ira na Isireli."
12 Ni sa vakasamataka oti, sa qai lako kina vale i Meri na tinai Joni ka kilai talega ena yaca Marika, e lewe levu era soqoni tiko ena vale oqo ena masumasu.
13 Sa tu o koya mai na matamata ni katuba levu ka tukituki, sa qai lako mai e dua na goneyalewa na yacana o Rota me mai rai se o cei.
14 Ni sa mai rogoca ka kila ni sa domo i Pita, sa guilecava mada ga o koya me dolava yani na matamata ena nona sa rui marau vakalevu, sa cici tale o koya ki loma ni vale, ka kacivaka vei ira ni sa tu mai matamata levu ni katuba o Pita.
15 Ia era tukuna vua, "E rairai o iko sa leqa tiko beka!" e sega ni cegu nona vakarota tikoga ni o koya dina sa tucake tu o ya. Era sa mani tukuna yani vua, "Oqori na nona agilosi."
16 Sa sega ni cegu nona tukituki tikoga o Pita; ni ra sa qai dolava na katuba era raici koya kei na nodra kurabui ni o Pita dina ga.
17 Ia sa vakatabataba yani o koya mera tiko lo, sa tukuna vei ira na nona sereki koya mai na Turaga mai vale ni veivesu. Sa tukuna o koya. "Dou lako ka tukuna vei Jemesa kei ira talega na veiwekani." A sa biuti ira o koya ka lako kina dua na yasana tani.
18 Ni sa kida na mataka era sa vaqaqa na sotia na vuni nona yali sega ni macala o Pita.
19 Ia o Eroti sa tala eso me la'ki raici koya mai ka sa yali kina o koya, sa vakarota sara ga kina o koya vei ira taucoko na mata yadra era yadravi Pita tiko mera sa vakamatei taucoko. Sa mani lako sobu kina o koya (Eroti) mai Jutia ki Sisaria, me tiko mada kina.
20 Sa cudruvi ira sara vakalevu na kai Taia kei Saitoni o Eroti; ena nodra lako mai me mai raici koya. Na mata i lakolako mai na vanua e rua oqo sa sega ni dua na ka me caka rawa vei ira, ni ra sa rawai koya rawa na nona vunivola levu na tui, era sa mai gadreva tiko na veisaututaki, baleta na nodrau matanitu sa vukei tiko mai ena matanitu nona na tui.
21 Ena siga sa lokuci tu, sa qai tokara mai na nona i sulu vakatui o Eroti, ka dabe ena nonai dabedabe vakatui me tauca kina na nona vosa vakatui.
22 O ira na tamata era sa kailavaka vua, "Sa domo ni Kalou ka sega ni domo ni tamata!"
23 E vakasauri ga e dua na agilosi ni Turaga qai samuti koya, baleta ni sega ni solia me nona na Kalou na lagilagi. Sa qai kanilaka na yagona na ulo me yacova ni sa mate.
24 Ia na vosa ni Kalou sa tubu tikoga ka tete yani, sa vakaikuritaki tikoga na tamata sa vakabulai tiko.
25 Rau sa lesu tale mai Anitioki o Panapasa kei Saula ni rau sa vakacavara vinaka na cakacaka rau kacivi ira ki Jerusalemi, e dua na cauravou o Joni ka dau kilai talega Marika e rau sa kauti koya tiko mai.


text:
WASE VITU
Ena Yaco na Veivakaturi!
1-3. Na ituvaki cava eda bobula kece tu kina? Ena sereki keda vakacava o Jiova?
KAYA mada ke o totogitaki mo cakacaka mate e valeniveivesu ena vuku ni dua na cala o sega ni cakava. E tukuni vei iko ni o na sega vakadua ni sere. Sa na wacava nomu lomabibi ena ituvaki leqataki qori. Ni o sa sega ni vakasamataka rawa tale na ka mo cakava, o qai rogoca ni rawa ni sereki iko e dua, sa yalataka tale ga me vukei iko! Ena tarai iko vakacava qori?
2 Eda bobula kece tu ina mate. Eda sega ni cakava rawa e dua na ka ena ituvaki qori se mani kaukaua vakacava noda sasaga. Ia e tu vei Jiova na kaukaua me sereki keda mai na mate. Sa yalataka tale ga ni na ‘vakamalumalumutaki na “iotioti ni meca o mate.”—1 Korinica 15:26.
3 E veivakacegui dina noda kila nida na sega ni bobula tawamudu ina mate! Ena sega wale ga ni vakaotia o Jiova na mate, ena vakaturi ira tale ga era sa mate. Vakasamataka mada ya. E yalataka o Jiova nira na bula tale “na mate.” (Aisea 26:19) Na ka ena yaco qori e vakatoka na iVolatabu me veivakaturi.
NI MATE E DUA NA WEKADA
4. (a) Na cava ena vakacegui keda ni takali e dua na wekada se noda itokani? (b) O cei eratou itokani dredre i Jisu?
4 E sega ni tukuni rawa na mosi kei na rarawa eda vakila ni takali e dua na wekada se noda itokani dredre. Eda sega ni cakava rawa e dua na ka me bula tale kina o koya qori. Ia ena vakacegui keda na iVolatabu. (Wilika 2 Korinica 1:3, 4.) Meda raica mada e dua na ivakaraitaki eda na vakadeitaka kina ni rau vinakata dina o Jiova kei Jisu mera bula tale na wekada era sa mate. Ni se bula voli e vuravura o Jisu, e dau gadivi ratou nona itokani dredre. Qori o Lasarusa kei rau na ganena o Meri kei Marica. E kaya na iVolatabu: “E dau lomani Marica kei tacina kei Lasarusa o Jisu.” Ia e qai mate ena dua na siga o Lasarusa.—Joni 11:3-5.
5, 6. (a) Na cava e cakava o Jisu ni raica nodratou lolosi na weka i Lasarusa kei na nona itokani? (b) Na cava e veivakacegui kina noda kila na rai i Jisu me baleta na mate?
5 E gole o Jisu me lai vakacegui rau o Marica kei Meri. Ni rogoca o Marica ni sa voleka yani o Jisu, e lai tavaki koya sara ena taudaku ni korolevu. Dua na ka nona marau o Marica, ia e kaya vei Jisu: “Ke oni a tiko eke, ke a sega ni mate o ganequ.” E nanuma o Marica ni sa bera yani o Jisu. Ni raica o Jisu nodrau rarawa na veitacini kei na nona tagi voli o Meri, e vusolo na lomana, e tagi tale ga. (Joni 11:21, 33, 35) Io, e vakila o Jisu na rarawa e dau vakilai ni mate e dua eda dau veivolekati.
6 E veivakacegui noda kila ni sega ni taleitaka na mate o Jisu, me vakataki keda ga. E vakatotomuria tale ga o Jisu na rai i Tamana. (Joni 14:9) E tu vei Jiova na kaukaua me vakaotia vakadua na mate, qori sara ga na ka sa vakarau cakava qo.
“LASARUSA, LAKO MAI TUBA!”
7, 8. Na cava e sega ni vinakata kina o Marica me vaqiqici tani na vatu mai na ibulubulu i Lasarusa? Na cava e qai cakava o Jisu?
7 Sa lai bulu toka o Lasarusa ena dua na qaravatu e kena isogo tu e dua na vatu levu. Ni yaco yani o Jisu, e kaya sara: “Ni kauta tani na vatu.” E sega ni duavata kei na kerekere qori o Marica ni sa siga va na mate nei Lasarusa. (Joni 11:39) E sega tiko ni kila o Marica ni sa vakarau cakava e dua na ka o Jisu vei ganena.
8 E kaya vei Lasarusa o Jisu: “Lako mai tuba!” Erau qoroqoro o Marica kei Meri ni rau raica na ka e yaco. “E . . . lako mai tuba na tagane a mate, e viviraki tu na yavana kei na ligana ena isulu.” (Joni 11:43, 44) Sa bula tale o Lasarusa! Era marautaki koya na wekana kei na nona itokani. Era mokoti koya ra qai vosa vua. Dua dina na ka vakatubuqoroqoro ya, nona vakaturi Lasarusa o Jisu.
“GONEYALEWA, AU TUKUNA VEI IKO, ‘TUCAKE!’”
9, 10. (a) O cei e solia vei Jisu na kaukaua me veivakaturi? (b) Na cava e yaga kina na ivolatukutuku ni veivakaturi ena iVolatabu?
9 A sega ni veivakaturi o Jisu ena nona kaukaua ga. Ni bera ni vakaturi Lasarusa, a masu vei Jiova. Sa qai solia vua o Jiova na kaukaua me vakaturi Lasarusa. (Wilika Joni 11:41, 42.) A sega ni vakaturi ga o Lasarusa. E tukuni tale ga ena iVolatabu ni a tauvimate bibi e dua na goneyalewa yabaki 12. Qori na luvena duabau ga o Jairo. Na levu ni nona vinakata me bula o luvena, e kerei Jisu kina o Jairo me vakabulai koya. Ni rau se veivosaki tiko ga kei Jisu, era gole yani eso ra qai kaya vei Jairo: “Sa mate na luvemu! Cava mo vakaogai qasenivuli tale kina?” Ia e tukuna vei Jairo o Jisu: “Kua ni lomaleqa, mo vakabauta ga, ena bula o koya.” E gole sara kei Jairo o Jisu. E caka tiko e vale na veitagicaki ni rau yaco yani. E kaya sara o Jisu: “Ni kua ni tagi, e sega ni mate o koya, e moce ga.” Erau rairai sega ni taura rawa na itubutubu nei goneyalewa na ka e kaya o Jisu. E kerei ira sara na tu e kea o Jisu mera vagalala, sa qai gole ga kei rau na itubutubu ina vanua e davo toka kina o goneyalewa. E taura na ligana o Jisu qai kaya vua: “Goneyalewa, au tukuna vei iko, ‘tucake!’” Sa wacava nodrau marau na itubutubu ni rau raica ni sa tucake o luvedrau qai veilakoyaki! Io, a vakaturi luvedrau yalewa o Jisu. (Marika 5:22-24, 35-42; Luke 8:49-56) Oti na ka e yaco ya, gauna kece erau raica kina na luvedrau erau vakasamataka sara na ka e cakava vei rau o Jiova ena vuku i Jisu. *
10 Era qai mate tale o ira e vakaturi ira o Jisu. Ia e yaga na kedra ivolatukutuku ni na dei kina noda inuinui. E via vakaturi ira dina na mate o Jiova, sega tale ga ni dua na ka ena tarova na nona cakava qori.
KA E VULICI ENA IVOLATUKUTUKU NI VEIVAKATURI
11. Na cava e vakadeitaka vei keda na Dauvunau 9:5 me baleti Lasarusa?
11 E vakamatatataka na iVolatabu ni “o ira na mate era sega sara ga ni kila e dua na ka.” Qori sara ga na ituvaki kei Lasarusa. (Dauvunau 9:5) E vaka ga nona tukuna o Jisu ni moce tu o Lasarusa. (Joni 11:11) E ‘sega sara ga ni kila e dua na ka’ o Lasarusa ena nona tu ena ibulubulu.
12. Eda kila vakacava ni a vakaturi dina o Lasarusa?
12 E levu era raica na nona vakaturi Lasarusa o Jisu. Era kila mada ga na meca ni qori na cakamana i Jisu. A bula tale o Lasarusa, kena ibalebale a yaco dina na veivakaturi. (Joni 11:47) Levu na lewenivanua era lako sara mera lai raici Lasarusa, era vakabauta kina ni talai Jisu mai na Kalou. Ia era sega ni taleitaka qori na meca, era mani bosea mera vakamatei Jisu kei Lasarusa.—Joni 11:53; 12:9-11.
13. Eda vakadeitaka vakacava ni na vakaturi ira na mate o Jiova?
13 E kaya o Jisu nira na vakaturi “o ira kece na tu ena ibulubulu nanumi.” (Joni 5:28) Kena ibalebale era na vakaturi o ira kece e nanumi ira o Jiova. Ia vakacava e rawa ni nanuma kece o Jiova na kena itukutuku e dua sa mate me rawa ni vakaturi koya? Vakasamataka ga na kalokalo e robota tu na lomalagi. E vica vata na bilioni na kedra iwiliwili, ia e kaya na iVolatabu ni kila o Jiova na yacadra yadua. (Wilika Aisea 40:26.) Ke sa nanuma rawa o Jiova na yacadra yadua na kalokalo, sega sara ga ni dredre vua me nanuma na kedra itukutuku kece o ira na vakaturi. Meda nanuma tale ga ni o Jiova e bulia na ka kece, e tu gona vua na kaukaua me vakaturi ira na mate.
14, 15. Na cava eda kila me baleta na veivakaturi ena vosa i Jope?
14 A vakabauta na veivakaturi na turaga yalodina o Jope. A taroga: “Ke mate e dua na tamata, ena bula tale?” Oti e kaya tale vei Jiova: “Oni na kaci mai, au na rogo yani. Oni na vinakata vakalevu na cakacaka ni ligamuni.” Io, e kila o Jope ni vakanamata tu o Jiova ina gauna ena vakaturi ira kina na mate.—Jope 14:13-15.
15 Na cava nomu rai me baleta na inuinui ni veivakaturi? De dua o na veinanuyaka, ‘Vakacava era na vakaturi tale ga na wekaqu kei na noqu itokani era sa mate?’ E veivakacegui noda kila ni vinakata dina o Jiova me vakaturi ira na mate. Meda raica mada na ka e kaya na iVolatabu me baleti ira era na vakaturi, kei na vanua era na bula kina.
‘ROGOCA NA DOMONA QAI TUCAKE MAI’
16. Na ituvaki vakacava era na bula kina o ira na vakaturi?
16 O ira na vakaturi ena veigauna sa oti era marautaka tale na bula e vuravura kei na wekadra se nodra itokani. Qori tale ga na ka ena yaco ena gauna se bera mai. Ia sa na totoka sara na bula nira sa rawa ni bula tawamudu e vuravura o ira na vakaturi, era na sega tale ni mate. Na ituvaki tale ga era na bula kina ena vinaka cake mai na kena eda donuya tu ena gauna qo. Sa na sega kina na ivalu, basulawa, kei na tauvimate.
17. O cei ena vakaturi?
17 O cei ena vakaturi? E kaya o Jisu nira na “rogoca . . . na domona o ira kece na tu ena ibulubulu nanumi mera tucake mai.” (Joni 5:28, 29) E kaya tale ga na Vakatakila 20:13: “E qai solia mai o wasawasa na mate era tu kina, e solia tale ga mai o mate kei na iBulubulu na mate era tu kina.” Io, era na vakaturi e vica vata na bilioni, qai kaya na yapositolo o Paula nira na vakaturi “na yalododonu kei ira na sega ni yalododonu.” (Wilika Cakacaka 24:15.) Na cava na kena ibalebale ya?
18. O cei o ira “na yalododonu” era na vakaturi?
18 O ira “na yalododonu” era okati kina na tamata yalodina i Jiova era bula ni se bera ni lako mai vuravura o Jisu. Kena ivakaraitaki, era na vakaturi mera bula e vuravura o Noa, Eparama, Sera, Mosese, Ruci, kei Esiteri. Era vakamacalataki eso na tagane kei na yalewa qori ena Iperiu wase 11. Vakacava o ira na tamata yalodina i Jiova era mate ena noda itabagauna? Io, era na vakaturi tale ga nira okati mera “yalododonu.”
19. O cei o ira “na sega ni yalododonu”? Na cava era na rawa ni cakava nira sa vakaturi?
19 O ira “na sega ni yalododonu” era okati kina na vica vata na bilioni era sega tu ni kilai Jiova ena gauna era mate kina. E sega ni guilecavi ira tale ga qori o Jiova. Era na vakaturi, ena soli vei ira na gauna mera vulica na veika me baleti Jiova ra qai qaravi koya.
20. Na cava era na sega ni vakaturi kece kina na mate?
20 Sega ni kena ibalebale nira na vakaturi kece na mate. E kaya o Jisu nira na sega ni vakaturi eso. (Luke 12:5) O cei ena lewa o koya me vakaturi, o koya me kua? Na iotioti ni lewa ena tauca o Jiova, ia sa solia tale ga vei Jisu na lewa “me nodra turaganilewa na bula kei na mate.” (Cakacaka 10:42) Era na sega ni vakaturi o ira na lewai mera daucaka ca ra qai sega ni via veisau.—Raica na iKuri ni iVakamacala 19.
VAKATURI INA BULA VAKALOMALAGI
21, 22. (a) Na yago vakacava era na vakaturi kina o ira na lai bula i lomalagi? (b) O cei e isevu ni veivakaturi qori?
21 E tukuna na iVolatabu nira na lai bula i lomalagi eso. Ni mate o koya ena lai bula i lomalagi, ena sega ni vakaturi tale ina yago vakayago. Sa na vakaturi ina yago vakayalo me rawa ni lai bula i lomalagi.
22 E isevu ni veivakaturi qori o Jisu. (Joni 3:13) A vakaturi koya o Jiova ni oti e tolu na siga na nona mate. (Same 16:10; Cakacaka 13:34, 35) Ia e sega ni vakaturi ina yago vakayago o Jisu. E kaya na yapositolo o Pita ni a “vakamatei o koya ena yago vakayago, ia e qai vakabulai ena yago vakayalo.” (1 Pita 3:18) A vakaturi o Jisu me dua na kabula vakayalo! (1 Korinica 15:3-6) E kaya na iVolatabu ni so tale ena vakayacori vei ira na veivakaturi qori.
23, 24. O cei era lewe ni “qelenisipi lailai” e cavuta o Jisu? Era le vica?
23 A tukuna o Jisu vei ratou nona tisaipeli yalodina ni bera ni mate: “Au sa lako tiko qo meu lai vakarautaka e dua na tikina me nomudou.” (Joni 14:2) Kena ibalebale era na vakaturi eso na imuri i Jisu mera lai bula kei koya i lomalagi. E vakamacalataka o Jisu ni o ira qori era lewe ni dua na “qelenisipi lailai.” (Luke 12:32) Sa qai vakamatatataka na yapositolo o Joni na kedra iwiliwili ni raici Jisu ni “tucake tu e Ulu i Saioni [vakalomalagi], era tucake vata tu kei koya e 144,000.”—Vakatakila 14:1.
24 Era na vakaturi ena gauna cava na le 144,000? E kaya na iVolatabu ni na yaco qori ni sa tekivu veiliutaki mai lomalagi o Karisito. (1 Korinica 15:23) Eda sa bula donuya sara tu ga na gauna ya, era sa vakaturi oti tale ga ina bula vakalomalagi e levu vei ira na le 144,000. O ira na se bula tiko e vuravura ra qai mate ena noda itabagauna qo era na sega tale ni wawa, era sa na vakaturi sara ina bula vakalomalagi. Ia e dua na iwiliwili levu ni kawatamata era na qai vakaturi ena gauna se bera mai mera bula ena vuravura Parataisi.
25. Na cava eda na vulica ena wase tarava?
25 Sa vakarau sereka na kawatamata o Jiova mai na mate. Io, sa na oti vakadua na mate! (Wilika Aisea 25:8.) Ia na cava nodra itavi na lai bula i lomalagi? E kaya na iVolatabu nira na lai veiliutaki kei Jisu ena dua na Matanitu. Eda na qai vulica e levu tale na ka me baleta na Matanitu qori ena wase tarava.
^ para. 9 Eso tale na gone, qase, tagane, yalewa, Isireli, kei na vulagi e volatukutukutaki ena iVolatabu nira vakaturi. O rawa ni wilika qori ena 1 Tui 17:17-24; 2 Tui 4:32-37; 13:20, 21; Maciu 28:5-7; Luke 7:11-17; 8:40-56; Cakacaka 9:36-42; 20:7-12.


text:
VAKADEITAKI NAI MATAI NI KISI NI OMICRON VARIANT MAI NEW SOUTH WALES.
Written by Mika Qalobula on November 30, 2021
Sa mai vakadeitaki ena yakavi nikua nai matai ni kisi ni Omicron Variant mai New South Wales.
Na yalewa yabaki 30 ka kele mai Sydney ena bogi ni Lotulevu nai ka 25 ni siga, ka vuka mai ena waqavuka na QR908 ena nona i golegole mai na Ceva kei Aferika(Southern Africa),ka sa vakamuri na vanua  eso e sa vakalakova,ka laurai ni vuqa sara na vanua e sa vakataleva,ka sa ririko taki sara ena vuku ni kena sa mai laurai ki vua na i vakatakilakila ti mate na Omicron Variant.
E dina mada ni sa cula oti vaka 2,ia,e se laurai ga vua nai vakatakilakila ni mate oqo,ka sa laki tiko duadua ga i na nona i tikotiko mai Central Coast(self isolate),ka sa kerei tiko o ira na sotavi koya,me ra kauti ira yani ka mera laki raici vakavuniwai (Test).
Vakarorogo mai ena VITIFM 92.2FM,92FM kei na 92.6FM.
Source – 9 News


text:
8iYaragi Ni Liga ni Android UHF UHF Reader VH-C83
Matailalai ni iYaya
iVakatakilakila ni iYau
8iYaragi Ni Liga ni Android UHF UHF Reader VH-C83
IVakamacala Taumada
•This device is an Android rugged mobile computer.
•It features quad-core processor, 8000mAh battery and super UHF RFID capability.
•It can be equipped with R2000 linearly or circularly polarized antenna.
•It can read tags in bulk from long distance enables it to be deployed in asset management, retail, warehousing, fleet management and etc.
Features
•IP65 protection grade, soft and hard plastic double injection molding finish, making the product waterproof, dustproof, anti-corrosion, anti-oil;
•Corning glass, special anti-drop design, it can still works after 1.5 meters drop, 1000 times 0.5 meter roll test.
•Supports IoT functions such as 1D scanning, 2D scanning, UHF, NFC, and iris biometric identification;
•Quad-core speed processor
•5.2 inch, IPS HD screen
•2GB+16GB mass storage
•Support 4G full Netcom support 2.4G/5G dual-band Wi-Fi
•Industry customized exclusive UI design
•8000mAh high voltage battery standby is more durable
•Android 6.0 operating system
•Excellent scanning / NFC / UHF performance
VTWT
Q:O cei o keda?
A:Keitou a dua na daucakacaka UHF UHF dauveiqaravi ena Jaina ka levu sara na kena ka levu cake 10 yabaki. Keimami tiko mai Veisina, e dua na siti volekati HongGa.
Q: Na ivoli cava o cakava tiko?
A: e rawa ni da cakava na mataqali dauwiliwili UHF UHF, ivakatakata kei na itoka (vakamuria na ivakarau ni EPC C1G2 kei na ISO-18000/6C). keitou rawa ni vukei iko mo vakamatautaka na mataqali wiliwili kecega, ivakatakata kei na itoka.
Q: Na cava soti o na rawa-ka kina?
A: e vuqa tu na ka eda rawa ka kina.
Taumada, keimami sa vakanamata tiko ena R&D, vakatasuasua, ivoli kei na kena vakayagataki na dauwiliwili ni UHF UHF, iVakatakilakila ni UHF UHF na iVakatakata ni UHF UHF 10 yabaki.
iKarua ni gauna, keitou vinaka ena kena vakarautaki na veimataqali iwali taucoko ni YDV (VCD) me baleta na veimataqali cakacaka se ivolakerekere duidui.
iKatolu, sa volitaki na noda ivoli ki na veiyasai vuravura taucoko, era veiqaravi tiko ena matanitu, veisoqaqa lelevu, koronivuli, kabani ni buli iyaya lelevu kei na kabani buli vakatalega kina na manidia/lori kei na so tale.
iKava, e tiko na neitou vakailesilesi ni BULI, veitalia se na vakatasuasua cava, vakadidike se idinia se volivolitaki.
Q: Na cava na mataqali nomu tamata cakacaka?
A: Me vaka e dua na dauniiyaya ni gacagaca ni YD (YD), eda cakacaka vata kei koya e duavata ena gacagaca ni parokaramu, ivakalesu se kabani ni parokaramu vakompiuta ni IT baleta ni rawa ni keitou vakarautaka vei ira na gacagaca ka rawa ni ra tauyavutaka na parokaramu vakompiuta ka tauyavutaka/vakacuruma/vakacokotaka na gacagaca kei na parokaramu ni komipiuta me baleti ira ga era na vakayagataka.
Q: Kevaka au vinakata me'u volia na nomu ivoli, na cava meda cakava taumada?
A: ni sa veivakarautaki tiko na ivoli ni YD (YDSO) (gadreva eso tale na vakatorocaketaki), o sa gadreva kina mo tukuna vei keitou na gagadre ni nomu cakacaka, me kena ivakaraitaki,
na cava na iyaya sa railesuvi?
Na cava e gadrevi kina na yawa ni wiliwili?
Na mataqali dauwiliwili cava o via vakayagataka ena nomu cakacaka?
Dauwiliwili tudei se dauwiliwili e ligana?
Ni keitou sa vakasavasavataka na veika o gadreva, keitou na vakauta yani vei iko na pepa ni itukutuku kei na vosacavuti me baleta na nomu idusidusi.
Ni oti na veivakadeitaki vakavinaka, keitou na vakauta yani vei iko na PI me saumi ilavo vei keitou ka keitou na qai vakauta yani vei iko na iyaya ena kena rawa ni saumi oti na sausaumi.
Q: O dau volia beka na parokaramu vakompiuta?
A: e sega na noda parokaramu vakompiuta ni veiliutaki, ia era tu na SDK ni dauwiliwili me baleta na nomuni vakatorocaketaka na kena isema vata kei na nomuni parokaramu vakomipiuta ni veiliutaki ena gauna oqo.
Q: Na cava na nomu gauna ni veivotai?
A: Kevaka era sa tiko rawa ena noda ivotavota, gauna ni kena vakau e 1-2 siga.
Kevaka e sega ni veirauti na noda ivotavota, na gauna ni kena vakau ena 3-10 siga, vakatau ena levu ni ota.
Q: Na ivakadei cava e tu vei ira na nomu ivoli?
A: na noda ivoli sa tiko kina na sitivikiti ni VVL kei na VVL.
Q: na cava na nomuni makete levu?
A: na neimami makete levu na Vualiku kei Amerika kei na Ceva kei Amerika, ICAI, Rusia, Aferika kei Esia kei na so tale.
Q: Na veiyauqaqa cava era UHF UHF e vakayagataki vakalevu ena gauna oqo?
A: Sa tara totolo sara tiko na UHF UHF na tutaki ni UHF, Na YDD e cakacaka vakacakacaka levu. mai na IOT, me vaka eda kila ni sa yaco mai vei keda na gauna levu ni itukutuku, E vakayagataka na UHF na LVD na madigi oqo me vakatorocaketaka totolo kina.
Q: na cava na sala ni nomu sausaumi
A: T/T , Duavata ena Ra , PayPal , Vakadeitaki ni veivoli nei Ali
Q: na cava na nomu ivakadinadina
A : na noda ivoli kece e tu 1 vakadeitaki ni yabaki kevaka e sega ni dua na tamata e vu
Please Send email to us if you want to get quotation of our products, or get support from our technical support engineers.


text:
Vakatalai ira na timoni o Jisu mera curumi ira na vuaka (28-34)
8 Ni siro mai na ulunivanua, era qai muri koya mai na ilala levu.2 Mani lako vua e dua e tauvi vukavuka, e cuva vua qai kaya: “Turaga, ke oni vinakata, ni vakasavasavataki au mada.”+3 E dodoka yani na ligana o Jisu me tarai koya qai kaya vua: “Au vinakata! Mo savasava mai.”+ E yali vakasauri na nona vukavuka ni sa vakasavasavataki.+4 E kaya vua o Jisu: “Kua mada ni lai talanoataka vua e dua,+ mo lai vakaraitaki iko ga vua na bete,+ mo qai cabora na isolisoli e vakarota o Mosese,+ me ivakadinadina vei ira.”5 Ni curu yani i Kapenaumi, e lako mai vua e dua na turaganivalu qai vakamasuti koya+6 “Turaga, e davo tiko mai vale na noqu dauveiqaravi e paralasi, dua na ka na nona rarawa voli.”7 E kaya vua o Jisu: “Au na qai vakabulai koya niu yaco yani.”8 E qai kaya vua na turaganivalu: “Turaga, e sega ni ganita moni lako mai noqu vale, ke oni vosa ga ena qai bula na noqu dauveiqaravi.9 O yau mada ga au dau vakarorogo ina lewa. Era vakarorogo tale ga vei au na sotia, niu tukuna vua e dua, ‘Lako!’ E lako sara o koya, niu tukuna tale vua e dua, ‘Lako mai!’ E lako sara mai o koya, niu tukuna vua na noqu dauveiqaravi, ‘Cakava qo!’ E cakava sara o koya.”10 E kurabui o Jisu ni rogoca na vosa ya qai kaya vei ira na muri koya tiko: “Au tukuna vakadodonu vei kemudou, au sega mada ga ni raica e Isireli e dua me va qo na levu ni nona vakabauta.+11 Au tukuna vei kemudou nira na le levu mai na tokalau kei na ra era na dabe vata kei Eparama kei Aisake kei Jekope ena Matanitu vakalomalagi,+12 ia o ira na luve ni Matanitu era na biu ena butobuto e tuba. Era na tagi ra qai katibati e kea ena levu ni nodra rarawa.”+13 E qai kaya o Jisu vua na turaganivalu: “Lako, sa yaco na ka o kerea ena vuku ni nomu vakabauta.”+ E vakabulai na nona dauveiqaravi ena gauna ga ya.+14 Ni curu o Jisu ina vale i Pita, e raica ni davo koto na tinai wati Pita+ qai katakata na yagona.+15 E mani tara na ligana o Jisu,+ mai oti yani na katakata, e tucake sara na marama qo me vakarautaka na ka e gadreva o Jisu.16 Ni sa karobo, era kau yani vua e levu era curumi timoni, e vakasavi ira na timoni qai vakabulai ira kece na rarawa tu,17 qo me vakayacori kina na vosa i Aisea na parofita: “E kauta o koya na noda tauvimate, ena colata na noda rarawa.”+18 Ni raica o Jisu nira wavokiti koya e dua na ilala levu, e qai vakarota me ratou lele i tai.+19 E lako yani e dua na vunivola qai kaya vua: “Qasenivuli, au na muri kemuni ena vanua kece oni lako kina.”+20 Ia e kaya vua o Jisu: “Era vaqara na fokisi, era vakasova na manumanuvuka, ia na Luve ni tamata e sega na vanua me kotora kina na uluna.”+21 E kaya vua e dua tale na tisaipeli: “Turaga, ni laivi au meu lai buluti tamaqu mada.”+22 E qai kaya vua o Jisu: “Muri au tiko ga, laivi ira na mate mera buluta nodra mate.”+23 Ni sa vodo i waqa, eratou vodo tale ga na nona tisaipeli.+24 E qai liwa vakasauri e dua na cagi tokavuki, e vodo sara ga i waqa na ua, ia e moce toka ga o Jisu.+25 Eratou vakayadrati koya ratou qai kaya vua: “Turaga, vakabulai kedatou, tou sa voleka ni mate!”26 Ia e kaya vei ratou: “Na cava dou domobula kina? Sa lailai nomudou vakabauta.”+ E tucake qai vunauca na cagi kei na wasawasa, mai maravu yani na wasawasa, ruru na cagi.+27 Eratou kurabui na tisaipeli, eratou kaya: “Na tamata vakacava qo? E talairawarawa mada ga vua na cagi kei na wasawasa.”28 Ni sa yaco i tai, ena nodra vanua na kai Katara,* e sotava sara e rua na curumi timoni, erau dau tu ga ena ibulubulu.*+ Erau vakarerevaki sara, e sega ni dua e dau doudou me muria na sala ya.29 Erau kailavaka mai: “Me icavai vei keimami na nomuni lako mai, Luve ni Kalou?+ Oni lako mai moni vakararawataki keimami+ ni se bera na kena gauna?”+30 E kana vakayawa tu mai e dua na qelenivuaka.+31 Era qai vakamasuti koya na timoni: “Ke oni vakasavi keimami, ni vakatalai keimami vei ira na vuaka ya me keimami lai curumi ira.”+32 E kaya vei ira: “Ni lako!” Era qai lai curumi ira na vuaka, ra mani cici kece na qelenivuaka ya ina barinivatu, ra lutu i wasawasa, ra mate kina.33 Era dro ina koro na dau vakatawa vuaka, ra lai talanoataka na veika kece e yaco, bau kina na ka e yacovi rau na curumi timoni.34 Era mani tabili kece na lewenikoro mera lai raici Jisu, nira raici koya, era vakamasuti koya me lako tani mai na nodra vanua.+


text:
WASE 11
“Sa Dodonu na Nonai Valavala Kecega”
1, 2. (a) Na lewa cala cava a tau vei Josefa? (b) E qai vakadodonutaka vakacava o Jiova na cala oqo?
E SEGA sara ga ni dodonu na lewa e tau vua na turaga musudonu oqo! Sega ni dua na nona cala, ia sa mai vesu tu ena dua na qara butobuto ni a beitaki vakailasu ni via kucu. Ia, sega ni qai imatai ni gauna oqo me caka kina vua na ka e sega ni dodonu. Vica na yabaki yani i muri ni se qai yabaki 17 na cauravou oqo o Josefa, eratou a volitaki koya na tuakana, vinaka mada ga ni ratou a qai sega ni labati koya. E qai volitaki vakabobula i vanua tani. Sa qai dau drovaka voli na veivecei nei koya na wati nona turaga. E qai bukia e dua na vere na yalewa loma ca oqo me vesu kina o Josefa. Ka ni rarawa ni vaka me sega ni dua e rawa ni vukei Josefa.
Sega ni dodonu na ka e caka vei Josefa ena nona bala ina qara “butobuto”
2 Ia, e rai tiko na Kalou e dau ‘vinakata na ivalavala dodonu kei na lewadodonu.’ (Same 33:5) E yavala o Jiova me vakadodonutaka na lewa cala oqo, mani sere o Josefa. Kena ikuri, sa qai vakacerecerei o Josefa—o koya a biu ena qara butobuto—me vakacolati vua e levu na itavi ni matanitu, me dokai tale ga. (Vakatekivu 40:15; 41:41-43; Same 105:17, 18) E qai vakalagilagi o Josefa, e vakayagataka nona itutu cecere me vakatetea kina na loma ni Kalou.—Vakatekivu 45:5-8.
3. Na cava ena sega ni ka ni kurabui kina nida na vinakata ga me caka vei keda na ka e dodonu?
3 Eda loloma dina nida rogoca na itukutuku vaka oqo se vakacava? O cei vei keda sa raica na kena sega ni caka vakadodonu na ka, se sa caka sara ga vua? Io, eda vinakata kece me caka vei keda na ka e vinaka kei na ka e dodonu. Sa rauta baleta ni buli keda o Jiova meda ucui koya ena nona ivalavala, qai dua vei ira na nona ivalavala na lewadodonu. (Vakatekivu 1:27) Ia, meda kilai Jiova vinaka, e dodonu me matata vei keda na ivakatagedegede ni nona lewadodonu. Eda sa na qai qoroya ga vakalevu na uasivi ni nona ivalavala, da uqeti tale ga meda toro voleka vua.
iBalebale ni Lewadodonu
4. Na cava eda dau nanuma tu na tamata me baleta na ibalebale ni lewadodonu?
4 Vei keda na tamata, eda na qai kaya ga ni sa dodonu na vakatulewa i turaganilewa ke vakayagataka vinaka ena nona vakatauitotogi na lawa matailalai e sa virikotori tu. E kaya na ivola na Right and Reason—Ethics in Theory and Practice ni “lewadodonu e vinakati kina me muri sara ga na lawa, vakadeitaki se o cei dina e nona na dodonu, galala se itavi, tau tale ga na lewa me lako vata sara ga kei na nona cala o koya e beitaki.” Ia, na lewadodonu i Jiova e duatani, e sega ni sagai kina me muri sara ga vakamatailalai na ka e volai ena dua na ivola ni lawa.
5, 6. (a) Na cava na ibalebale ni vosa taumada e vakadewataki mai kina na “lewadodonu”? (b) Ni lewadodonu na Kalou, na cava na kena ibalebale?
5 E rawa nida kila vinaka cake na titobu kei na rabailevu ni lewadodonu i Jiova nida raica na kena vosa taumada ena iVolatabu. A tolu na kena vosa ena iVolatabu Vakaiperiu. Na kena imatai e dau vakadewataki me “caka dodonu.” (Vakatekivu 18:25) Na vo ni rua na vosa erau rawa ni vakadewataki me “ivalavala dodonu.” Ena iVolatabu Vakirisi Vakarisito, na vosa e vakadewataki me “ivalavala dodonu” e kena ibalebale na “savasava ena itovo se na tau ni lewa.” Rawa nida kaya gona ni lewadodonu e sega ni dua na kena duidui kei na caka ni ka e dodonu kei na kena vakaitovotaki.—Emosi 5:24.
6 Ni tukuni gona ena iVolatabu ni Kalou e dau lewa vakadodonu, e kena ibalebale ni dau cakava o koya na ka e dina qai dodonu ena ituvaki cava ga e basika, e sega ni dau veivukiyaki, e sega ni dau veivakaduiduitaki. (Roma 2:11, VV) E sega vakadua ni rawa ni cakava na ka e sega ni dodonu. E kaya na cauravou yalodina o Ilaiu: “Me yawa vua na Kalou, me caka ca: me yawa talega vua sa Kaukauwa, me sega ni dodonu.” (Jope 34:10) Io, o Jiova e sega ni rawa vakadua ni “caka ca.” Ena vuku ni cava? E rua na vuna bibi.
7, 8. (a) Na cava e sega kina ni rawa ni cakacaka vakatawadodonu o Jiova? (b) Na cava e dau vakavuna me savasava qai dodonu na ka e cakava o Jiova?
7 Kena imatai, e savasava o koya. Me vaka eda raica ena Wase 3, e yalosavasava o Jiova, e dodonu. E sega gona ni rawa ni cakava na ka e sega ni savasava se ka e sega ni dodonu. Dikeva mada na kena ibalebale. Ni Kalou savasava na Tamada vakalomalagi, eda kila deivaki kina ni na sega vakadua ni vakayacora na ka ca vei ira na luvena. E nuidei ena tikina oqo o Jisu. A masuta o koya ena iotioti ni bogi ni nona bula vakatamata: “Tamaqu yalododonu, maroroi ira [na tisaipeli] e na yacamuni.” (Joni 17:11) “Tamaqu yalododonu”—ena iVolatabu, na ikacivi oqo e vakayagataki duadua ga vei Jiova. E veiganiti dina oqo baleta ni sega tale ni dua na tama e vuravura e tautauvata kei koya ena nona savasava. E nuitaki Tamana vakaoti o Jisu, e kila ni ratou na maroroi na nona tisaipeli ena liga i Tamana, na Kalou e savasava vakaoti, dodonu, qai galala mai na ivalavala ca kece ga.—Maciu 23:9.
8 Kena ikarua, e sa tiki ga ni bula ni Kalou na loloma. Na loloma oqo e vakavuna me dau savasava qai dodonu na ka e cakava. Ia, na caka ni ka e sega ni dodonu—ena kena veimataqali kece ga me vaka na veicati vakaduikaikai, veivakaduiduitaki, kei na veitotaki—e dau vu vakalevu ena kocokoco kei na nanumi koya ga, na itovo era veibasai sara ga kei na loloma. E vakadeitaka vei keda na iVolatabu me baleti koya na Kalou dauloloma: “Sa yalododonu ko Jiova; sa vinakata ko koya nai valavala dodonu.” (Same 11:7) E kaya o Jiova me baleti koya: “Sai au ko Jiova ka’u sa vinakata na lewa dodonu.” (Aisea 61:8) E veivakacegui dina meda kila ni o Jiova e dau vinakata na caka dodonu kei na lewadodonu!—Jeremaia 9:24.
Yalololoma kei na Lewa Uasivi i Jiova
9-11. (a) E salavata vakacava na lewadodonu i Jiova kei na nona yalololoma? (b) E laurai vakacava na lewadodonu i Jiova kei na nona yalololoma ena ka e vakarautaka vei keda na tamata ivalavala ca?
9 Na lewadodonu i Jiova e vaka ga na vo ni kena idivi, e uasivi qai sega ni vakamelei rawa. E vola o Mosese ena nona vakacerecerei Jiova: “A Uluvatu! sa sega ni cala na nona cakacaka: ni sa dodonu na nonai valavala kecega: a Kalou vosa dina, ka sega ni ca, sa yalododonu ka daucaka dodonu ko koya.” (Vakarua 32:3, 4) E vinaka vakaoti na lewa kece ga e dau tauca o Jiova—e sega ni rui malumalumu, e sega ni rui kaukaua.
10 E veivolekati sara na lewadodonu i Jiova kei na nona yalololoma. E kaya na Same 116:5: “Sa daulomasoli ko Jiova, ka yalododonu; io, sa yalololoma na noda Kalou.” Io, e Kalou yalododonu o Jiova, e dauloloma tale ga. Ia, erau sega ni veicalati na nona itovo e rua oqo. Na yalololoma i Jiova e sega ni lai veisautaka nona lewadodonu, se me lai vakamalumalumutaka sara na lewa e tauca. Erau lako vata vinaka e rua na nona itovo oqo. Dikeva mada oqo e dua na kena ivakaraitaki.
11 O keda kece na tamata eda sucu vata mai kei na ivalavala ca, e dodonu gona me tau kece vei keda na itotogi ni ivalavala ca—na mate. (Roma 5:12) Ia, e sega ni taleitaka o Jiova na mate ni tamata ivalavala ca. E “Kalou sa dauviabokoca na ca, ka dauloloma ka yalovinaka.” (Niemaia 9:17) Ia, ni Kalou savasava, e sega ni rawa ni galuvaka se vakalaiva tiko ga na caka ni ka e sega ni dodonu. Ena vakaraitaka gona vakacava na nona yalololoma vei keda na tamata ivalavala ca? Eda kunea na kena isau ena dua vei ira na ivakavuvuli totoka mai na Vosa ni Kalou: nona vakarautaka o Jiova na ivoli me vakabulai lesu kina na kawatamata. Eda na qai vulica ena Wase 14 e so tale na ka me baleta na ituvatuva vakayalololoma oqo, e vakavotui kina na cecere ni lewadodonu ni Kalou kei na titobu ni nona yalololoma. Ena vuku ni ituvatuva oqo, sa rawa ni vakaraitaka kina o Jiova na nona yalololoma vei ira na ivalavala ca era veivutuni, ia me dei tiko ga ena nona lewadodonu ena gauna vata oqori.—Roma 3:21-26.
E Taleitaki na Lewadodonu i Jiova
12, 13. (a) Na cava e dreti keda kina vei Jiova na nona lewadodonu? (b) Cava e kaya o Tevita me baleta na lewadodonu i Jiova? E vakacegui keda vakacava oqo?
12 Na lewadodonu i Jiova e sega ni ka meda drovaka, baleta ni oqo e dua na itovo taleitaki e dodonu me dreti keda meda toro yani vua. E vakamatatataka tu na iVolatabu na vinaka kei na savasava ni lewadodonu i Jiova. Meda raica mada oqo e so na sala taleitaki e dau vakayagataka kina o Jiova nona lewadodonu.
13 Na lewadodonu uasivi i Jiova e dau dina kina vei ira na nona tamata, e sega ni biuti ira vakadua. E vakadinadinataka sara ga oqo o Tevita, na daunisame. E kaya o koya ni nanuma lesu na ilakolako ni nona bula kei na veika e kila me baleta na ivalavala ni Kalou: “Sa vinakata na ka dodonu [se, “lewadodonu,” NW] ko Jiova, ka sa sega ni biuti ira na nona tamata era yalosavasava [se, “yalodina vua”]; era sa maroroi ka sega ni mudu.” (Same 37:28) Sa vosa ni veivakacegui dina! Na noda Kalou ena sega vakadua ni biuti ira na yalodina vua. E rawa gona nida nuitaka ni na volekati keda, ena lomani keda. Eda vakabauta dina oqo baleta ni o koya e Kalou lewadodonu!—Vosa Vakaibalebale 2:7, 8.
14. E vakadinadinataki vakacava nona kauaitaki ira na vakaloloma o Jiova mai na Lawa e solia vei ira na Isireli?
14 E dau laurai tale ga na lewadodonu ni Kalou ena nona kauaitaka na ka era gadreva na vakaloloma. Eda vakadinadinataka oqo ena Lawa e solia vei ira na Isireli. Me kena ivakaraitaki, e raici ena Lawa nodra karoni na yada kei na luveniyali. (Vakarua 24:17-21) E kila o Jiova na bula dredre era na sotava na vuvale vaka oqo, e tu vakarau kina o koya me taqomaki ira me vaka e dua na tama dauloloma, me “dauia na lewa e na vukudra era sega ni vakatamani kei na yada.” (Vakarua 10:18; Same 68:5) E tukuna vei ira na Isireli o Jiova ni kevaka era na vakayacora na veika tawadodonu vei ira na yalewa kei na gone vakaloloma, ena rogoca o koya na nodra tagi. E kaya: “Ena waqa mai na noqu cudru.” (Lako Yani 22:22-24) E sega ni Kalou cudrucudru o Jiova, ia ena cudru ga ke nakiti na tau ni lewa ca, vakauasivi ke ra vakaleqai kina na vakaloloma kei ira na sa leqa rawa tu.—Same 103:6.
15, 16. Na cava e dua na ivakaraitaki vakasakiti ni nona sega ni veitotaki o Jiova?
15 E vakamatatataka tale ga vei keda o Jiova ni “sega ni dau veitovaki, e sega tale ga ni rawa ni vaqumi.” (Vakarua 10:17, NW) E duidui o Jiova mai vei ira e levu na dauveiliutaki vakatamata ni sega ni rawai o koya ena iyau vakayago se na irairai ga ni ka e sau. E sega vakadua ni dau veivakaduiduitaki se veitotaki. Raica mada oqo e dua na ivakadinadina ni nona sega ni dau veitotaki o Jiova. E sega ni dolava ga na sala vei ira e vica mera yaco kina mera nona dauveiqaravi, mera rawata tale ga na bula tawavakaiyalayala. Ia, “sa dau vinakati ira kece ga era dau vakarokorokotaki koya ka dau cakava na ka e dodonu, veitalia ga se mataqali kawa tamata cava era lewena.” (Cakacaka 10:34, 35, VV) E dola tu na isolisoli uasivi oqo vei keda kece. Veitalia na noda ivakatagedegede ni bula, roka ni kuli ni yagoda, se vanua eda cavutu mai kina. Sega li ni oqo na lewadodonu ena kena ivakatagedegede cecere duadua?
16 E tiko tale e dua na tiki ni lewadodonu i Jiova e dodonu meda dikeva, meda doka tale ga: na ka e dau cakava vei ira era butusevata nona ivakatagedegede savasava.
Sega ni Vakadonui Ira na Cala
17. Vakamacalataka na vuna e sega kina ni dodonu me beitaki na Kalou ena vuku ni lewa ca e yaco tu e vuravura nikua.
17 Era na kaya beka e so: ‘Ke sega ni taleitaka o Jiova na caka ni ka e sega ni dodonu, na cava ga e sa sega ni caka rawa kina e vuravura nikua na rarawa, kei na ivalavala tawadodonu?’ Vakarua 32:5.Na yaco tu ni veika tawadodonu e sega ni dodonu me beitaki kina na Kalou. Na veika e sega ni dodonu e yaco tu e vuravura nikua e vu mai na ivalavala ca e vakavuna o Atama. Ena sega ga ni caka rawa e vuravura na lewa ca baleta ni sa saga ga na tamata ivalavala ca me lewa na nona ilakolako—ia, ena sega ni dede.—
18, 19. Eda kila vakacava ni o Jiova ena sega ni vosoti ira tiko me tawamudu na dau nakita mera beca nona lawa savasava?
18 Ena yalololoma o Jiova vei ira era toro yani vua ena yalo e veivutuni, ia ena sega ni vakalaiva me cici tiko ga e dua na ituvaki e vakarogorogocataki kina na yacana. (Same 74:10, 22, 23) E sega ni rawa ni vakalialiai na Kalou ni lewadodonu; ena sega ni taqomaki ira na ivalavala ca nakita ni sa na tau na kedra itotogi veiganiti. O Jiova e Kalou “sa yalololoma ka daulomasoli, sa vosovoso vakadede, ka levu na nona yalovinaka kei na dina, . . . ia sa sega ga ni vakadonui ira na cala.” (Lako Yani 34:6, 7) Eda vakadinadinataka oqo ena so na gauna ni dau raica o Jiova mera totogitaki o ira era nakita nodra beca na nona lawa.
19 Dua na kena ivakaraitaki na ka e cakava o Jiova vei ira na Isireli. Nira sa lai tawana mada ga na Vanua Yalataki, se wasoma ga na nodra dau talaidredre na Isireli. Era dau “vakararawataki” Jiova na Isireli ena nodra ivalavala ca, ia e sega ni biuti ira tani sara vakatotolo na Kalou. (Same 78:38-41) E dau yalololoma ga vei ira qai solia na gauna mera veisautaki ira kina. A kaya vei ira: “Au sa sega ni vinakata me mate na tamata ca; au vinakata ga me lesu mai na tamata ca mai na nonai tovo, ka me bula: dou lesu mai, dou lesu mai na nomudoui tovo ca; e na vuku ni cava dou sa via mate kina, koi kemudou na mataqali i Isireli?” (Isikeli 33:11) E ka talei vei Jiova na bula, oya na vuna e dau talai ira yani kina nona parofita me rawa nira gole tani na Isireli mai na nodra ivalavala ca. Ia, e levu ga era domoqa, ra sega ni via vakarorogo mera veivutuni. E dreve kece na sasaga i Jiova me veivakabulai. Ena vuku ni yacana kei na kena irogorogo, sa qai soli ira na Isireli o Jiova ina ligadra na kedra meca.—Niemaia 9:26-30.
20. (a) Na cava eda vulica me baleti Jiova ena ka e cakava vei ira na Isireli? (b) Na cava e vakatakarakarataka vinaka kina na lewadodonu i Jiova na laione?
20 Levu sara na ka e rawa nida vulica me baleti Jiova ena ka e cakava vei ira na Isireli. Eda kila ni raica tiko o koya na veika tawadodonu e caka, e kauai tale ga ena ka e raica. (Vosa Vakaibalebale 15:3) E veivakacegui tale ga meda kila ni dau vakaraitaka o koya nona yalololoma vei ira e ganiti ira. Kena ikuri, eda vulica ni sega ni dau tauca vakusakusa na nona lewa. Ena vuku ni nona dau vosota vakadede na Kalou, era nanuma cala kina e so ni sa na sega tu ga ni totogitaki ira na ivalavala ca nakita. Ia, oqo e dua na nanuma vovodea sara, baleta na ka e cakava o Jiova vei ira na Isireli e vakaraitaka ni nona vosota voli mai na Kalou e tiko na kena iyalayala. Ena dei tu ga o Jiova ena nona tauca na lewadodonu. Na tamata ga e rawa ni sega ni doudou ena so na gauna me tauca na lewadodonu. Ia, na Kalou doudou o Jiova ena sega vakadua ni tu vakasuka me cakava na ka e dodonu. Sa rauta me laurai ena itikotiko vakaturaga i Jiova na laione, baleta ni manumanu oqo e vakatakarakarataka na lewadodonu kei na doudou. * (Isikeli 1:10; Vakatakila 4:7) O koya gona, eda nuidei ni na vakayacora nona vosa ni yalayala me cavuraka tani e vuravura na lewa ca. E rawa dina nida umana ga na ivakarau ni nona vakatulewa ena iyatuvosa oqo: tauca na itotogi ena gauna e ganita, yalololoma ke tiko na kena yavu dina.—2 Pita 3:9.
Toro Voleka Vua na Kalou ni Lewadodonu
21. Nida vakasamataka na sala e so e dau vakaraitaka kina o Jiova na lewadodonu, meda vakasamataki koya vakacava? Ena vuku ni cava?
21 Nida vakasamataka nona dau vakatulewa o Jiova, meda kua ni nanuma ni vaka e dua na turaganilewa cudrucudru, dau via vosa ga vakadua, qai nona inaki levu ga me dau vakatau itotogi vei ira na cala. E Tama dauloloma o koya, ia e dau lewa dodonu tale ga. E vinakata o koya me cakava na ka e vinaka taudua vei ira na luvena. Me vaka ga e dua na tama e dodonu qai dina, o Jiova na Tamada ena vakatau itotogi ke gadrevi, ia ena gauna vata oqori e dau yalololoma vei ira na luvena e vuravura baleta ni kila nira tiko ena ituvaki e gadrevi kina nona veivuke kei na veivosoti.—Same 103:10, 13.
22. Ena vuku ni lewadodonu i Jiova, na cava e sa vakarautaka vakarawarawa vei keda? Na cava e dau vaka kina oqo na ka e cakava vei keda?
22 Eda marau dina ni lewadodonu ni Kalou e sega ni vauci ga kina na vakatau itotogi vei ira na cakacala! Ena lewadodonu i Jiova, e sa vakarautaka vei keda na sala meda rawata kina e dua na icovi talei sara—na bula tawamudu uasivi ena vuravura era na “tiko kina nai valavala dodonu.” (2 Pita 3:13) E vaka oqo na ka e cakava vei keda na noda Kalou baleta na nona lewadodonu e kena inaki levu me veivakabulai, sega ni veivakarusai. Io, noda kila vinaka na lewadodonu i Jiova ena vakavuna meda via toro voleka vua! Ena vica na wase e tu oqo e liu, eda na raica vakavoleka kina na sala e dau vakaraitaka kina o Jiova na nona itovo vakasakiti oqo.
^ para. 20 E dau vakatauvatani koya sara mada ga o Jiova kei na laione ni tauca na nona lewa vei Isireli tawayalodina.—Jeremaia 25:38; Osea 5:14.